ישיבת מליאה, כנסת 25, פרוטוקול מספר 80, 2023-06-13 00:00

אמיר אוחנה: חברות וחברי הכנסת, אני מתכבד לפתוח את ישיבת הכנסת

אמיר אוחנה:  היום יום שלישי כ"ד בסיוון התשפ"ג, 13 ביוני 2023

אמיר אוחנה:       הודעה למזכיר הכנסת, בבקשה

דן מרזוק: ברשות יושב-ראש הכנסת, אני מתכבד להודיעכם, כי הונחה היום על שולחן הכנסת –      לקריאה שנייה ולקריאה שלישית: הצעת חוק הכניסה לישראל (תיקון מס' 37 – הוראת שעה – נגיף הקורונה החדש), התשפ"ג–2023, שהחזירה ועדת הפנים והגנת הסביבה

דן מרזוק:      עוד אבקש להודיעכם כי בהתאם לסעיף 96 לתקנון הכנסת הודיע חבר הכנסת ארז מלול כי הוא חוזר בו מהצעת חוק לתיקון פקודת התעבורה (הגבלת הפעלת רכב ציבורי בימי מנוחה), התשפ"ג–2023, שמספרה פ/3417/25

דן מרזוק:  תודה

אמיר אוחנה: אני מודה מאוד למזכיר הכנסת, שגם פיצה אותנו על הודעתו הארוכה מאתמול בהודעה קצרה באופן יחסי

אמיר אוחנה: הנושא הראשון שעל סדר-היום – נאומים בני דקה

אמיר אוחנה:  אני מזמין את חברי הכנסת המבקשים להירשם להצביע בעד, מייד כשלוח ההצבעה יידלק

אמיר אוחנה:  האם כולם ישובים במקומותיהם? אני רואה שכולם ישובים במקומותיהם

אמיר אוחנה:  אם כן, הצבעה

אמיר אוחנה:  יפה

אמיר אוחנה:  עד שאקבל לידיי את תוצאות ההצבעה, ראשון הדוברים יהיה חבר הכנסת בועז טופורובסקי

אמיר אוחנה:       ברשותך, חבר הכנסת טופורובסקי, לפני כן אני רוצה לברך את המשלחת שיושבת איתנו, שנמצאת איתנו ביציע

אמיר אוחנה:  אולי נאפשר להם לשבת

אמיר אוחנה:      Members of Knesset, It is my honor to welcome a special delegation visiting the Knesset today from the Assembly of the Republic of Kosovo, representing the Friendship Group with Israel, chaired by former Prime Minister, Member of Parliament Avdullah Hoti

אמיר אוחנה:      On behalf of the Knesset and its Members, thank you for your visit and for your friendship with the state of Israel

אמיר אוחנה:  Thank you very much

אמיר אוחנה:  Thank you

אמיר אוחנה:      חבר הכנסת בועז טופורובסקי, אנא, הדקה לרשותך מתחילה כעת

בועז טופורובסקי:  תודה רבה, אדוני היושב-ראש

בועז טופורובסקי:  ברשותך אני אתחיל במשהו קטן:     First of all, Hello to the delegation from Kosovo

בועז טופורובסקי:  I am the head of the friendship parliamentary group with Serbia, and I know it is not that easy, Kosovo and Serbia, but I hope, as we will have peace in the middle east, also we will have peace in the Balkan as soon as possible, and I wish you all a peaceful life and a great establishment of a great country and economy

בועז טופורובסקי:       תודה רבה, אדוני היושב-ראש, המזכיר, סגנית המזכיר, השר התורן וחברי הכנסת

אמיר אוחנה: יש שרה תורנית

בועז טופורובסקי: גם השבוע, כמו בכל שבוע, אפרט את תאונות הדרכים הקטלניות, שלא נפסקות וכל יום גובות חיים בכבישים במדינת ישראל

בועז טופורובסקי:      ביום שלישי 6 ביוני נהרג רוכב אופנוע בן 16 לאחר שהתנגש ברכב חונה בשפרעם

בועז טופורובסקי:  ביום חמישי 8 ביוני נהרג עוד רוכב אופנוע, בן 22, לאחר שהחליק בכביש 20 סמוך למחלף קק"ל

בועז טופורובסקי:  זה לא נגמר

בועז טופורובסקי:  ביום שבת 10 ביוני רוכב אופנוע נוסף, ירין רפאל טל, בן 17, החליק ופגע בעמוד בטון בתל אביב סמוך לכיכר אתרים

בועז טופורובסקי:  16, 17, 22 – מתו

בועז טופורובסקי:  באותו היום נהרגה אישה בת 25 בתאונה קטלנית במעורבות שלושה כלי רכב בכביש 1

בועז טופורובסקי:  ביום ראשון 12 ביוני נהרג גבר בשנות השישים לחייו בתאונה במעורבות משאית סמוך לרהט

בועז טופורובסקי:  אדם נוסף נפטר השבוע מתאונה שהתרחשה ב-30 במאי

בועז טופורובסקי:       אנחנו מדברים על 166 בני אדם שנהרגו בדרכים מתחילת השנה, שישה רק בשבוע החולף

בועז טופורובסקי:  אנחנו חייבים, חייבים להתעורר

בועז טופורובסקי:  תודה רבה, אדוני היושב-ראש

אמיר אוחנה: תודה לך

אמיר אוחנה:  וכעת יעלה ויבוא חבר הכנסת משה טור פז

אמיר אוחנה:       לפני שיגיע למיקרופון, אני רוצה לברך עוד שתי קבוצות שנמצאות איתנו כאן ביציע

אמיר אוחנה:  קבוצה אחת היא ראשי מערכת החינוך של עיריית נוף הגליל, שזכו במקום הראשון בפרס החינוך ומלווים אותנו היום, והקבוצה השנייה היא מאנשי המילואים של צה"ל

אמיר אוחנה:  היום אנחנו מציינים בכנסת יום הוקרה מיוחד למפקדי וחיילי מערך המילואים, ואנחנו כמובן גאים שאתם נמצאים איתנו כאן ביציע

אמיר אוחנה:  ברוכים הבאים לכנסת

אמיר אוחנה:  ברוכים הבאים לירושלים

אמיר אוחנה:      חבר הכנסת טור פז, אנחנו בנאומים בני דקה מהצד

משה טור פז: קראת לי, חשבתי – – –     

אמיר אוחנה: לא

אמיר אוחנה:  מהצד

אמיר אוחנה:  אתה ביקשת, נכון?     

משה טור פז: לא – – – המילואים

אמיר אוחנה: לא

אמיר אוחנה:  רשום לי שהצבעת בנאומים בני דקה

משה טור פז: אז זו טעות

משה טור פז:  סליחה

אמיר אוחנה: לא הצבעת?     

משה טור פז: לא

אמיר אוחנה: לא הצבעת

אמיר אוחנה:  סליחה

אמיר אוחנה:  אז אני מוחק

אמיר אוחנה:  וכעת חברת הכנסת שלי טל מירון, ואחריה – חבר הכנסת אבי מעוז

אמיר אוחנה:  בבקשה

שלי טל מירון: תודה רבה, אדוני היושב-ראש

שלי טל מירון:  כבכל שבוע אני רוצה לדבר על רצח נשים

שלי טל מירון:  אני רוצה להתלונן על אחים שלי שאיימו להרוג אותי

שלי טל מירון:  זאת, מכיוון שתפסו שאני דיברתי עם בחורה בקטע של בת זוג

שלי טל מירון:  אחי, שגילה זאת, הוא בן 30

שלי טל מירון:  לקח את הטלפון שלי ואיים עליי שישלם למישהו שיהרוג אותי

שלי טל מירון:  הוא אמר לי את האיום באותו היום כמה פעמים

שלי טל מירון:  דיברתי עם אבא שלי וסיפרתי לו: אני הבת שלך ואתה חייב לקבל אותי, ואמרתי לו שאני לסבית

שלי טל מירון:  והתחיל להגיד: את לא ככה, ואם האחים שלך ישמעו זאת, יהרגו אותך

שלי טל מירון:  הוא חושב שאפשר לשנות את זה ואמר שאני, יש לי משהו בראש רע, וצריך לשנות

שלי טל מירון:  אני זוכרת טוב שאחי גילה את הדברים בטלפון ואיים עליי

שלי טל מירון:  כמה ימים לאחר מכן אחי השני הגיע הביתה ושמעתי אותו ואת הוריי מדברים עליי ועל הסיפור עם הבחורה, והוא איים באותו רגע: אני איכנס לדקור אותה עם סכין בבטן ואחר כך אני אלך לשתות בירה כאילו כלום לא קרה

שלי טל מירון:      זוהי העדות המצמררת של הנערה שרית אחמד למשטרה

שלי טל מירון:  בעקבות התלונה, האחים נעצרו לחודשים בודדים בלבד

שלי טל מירון:  לפני כמה שבועות היא פנתה למשטרה וסיפרה שהיא חוששת מאחיה, ששוחררו מהכלא

שלי טל מירון:  ביום שישי האחרון היא נרצחה

שלי טל מירון:  הדם ממשיך לזרום ברחובות, ואני קוראת לממשלת ישראל לקחת אחריות ולפעול

שלי טל מירון:  תודה

אמיר אוחנה:  תודה לחברת הכנסת שלי טל מירון

אמיר אוחנה:  יעלה ויבוא חבר הכנסת אבי מעוז, ואחריו – חברת הכנסת יסמין פרידמן

אבי מעוז: תודה, אדוני היושב-ראש

אבי מעוז:  נאום הנדסת תודעה מס' 89, והפעם על מחנכת ומורה לאזרחות

אבי מעוז:  מחנכת שהיא גם מורה לאזרחות בתיכון ליאו בק בחיפה כתבה מכתב אכזבה לתלמיד מחונן על דבקותו בכתבי קהלת, על התייחסותו ברצינות ל"תעמולת הכזב" בערוץ 14, כפי שהיא קוראת לזה, על ביקורתו כלפי בג"ץ ואהרן ברק ועל עמדותיו הלא-סובלניות

אבי מעוז:  זוהי הנדסה תודעה משולשת

אבי מעוז:  מחנכת? מחנכת זוהי מי שמגדלת ומצמיחה את תלמידיה, ולא מי שמביעה אכזבה מכך שהם חושבים אחרת ממנה

אבי מעוז:  מורה לאזרחות? מורה לאזרחות זוהי מי שמלמדת מהי דמוקרטיה, שבה מותר לבקר את רשויות השלטון ואפילו את המורה לאזרחות ואת אהרן ברק

אבי מעוז:  עמדותיו הלא-סובלניות של התלמיד? העמדות הלא-סובלניות הן של המורה החשוכה והקנאית

אבי מעוז:       אני ממליץ למשרד החינוך לבדוק היטב מי המורים שהוא מעסיק ומי מהם ראוי לתואר המכובד הזה

אבי מעוז:  תודה

אמיר אוחנה: תודה

אמיר אוחנה:  תעלה ותבוא חברת הכנסת יסמין פרידמן, ואחריה – חבר הכנסת גלעד קריב

יסמין פרידמן: אדוני יושב-ראש הכנסת, חבריי חברי הכנסת, מחר יציינו ברחבי העולם את היום הבין-לאומי למאבק במשלוחים החיים – ההובלה של עגלים וטלאים מאוסטרליה ואירופה על פני יבשות וימים רק כדי לפטם ולשחוט אותם בישראל

יסמין פרידמן:      אני רוצה להקריא חלק מאחת הביקורות שבוצעו על אונייה פה, בארץ, שהגיע לידי עמותת אנימלס ב-27 במאי 2022

יסמין פרידמן:  משלוח מפורטוגל: "חסר רפת, חסרים אבוסים להאכלה

יסמין פרידמן:  תמותה: 16 כבשים

יסמין פרידמן:  צפיפות ברוב התאים

יסמין פרידמן:  על סמך התצפיות לא ניתן מזון לכבשים וכלי המים היו ריקים

יסמין פרידמן:  בקומות 1 ו-2 נמדדה רמת אמוניה גבוהה ביותר

יסמין פרידמן:  נצפו בעלי חיים חולים, ומכיוון שלא היה וטרינר על האונייה, לא ניתן היה לטפל בהם במהלך המשא

יסמין פרידמן:  רוב הפרות היו מכוסות בצואה רטובה ויבשה על מעל ל-75% מגופן"

יסמין פרידמן:      חבריי חברי הכנסת, רק לפני כמה שנים ממשלת נתניהו תמכה בהצעת חוק שהוביל חבר הכנסת מיקי זוהר, לצד חברי כנסת נוספים מהקואליציה והאופוזיציה, להפסקה הדרגתית של המשלוחים החיים

יסמין פרידמן:  מאז נכנסנו לסחרור פוליטי, ובינתיים תעשיית המשלוחים החיים משתוללת

יסמין פרידמן:  אני קוראת לחבריי מהקואליציה בבקשה לשתף פעולה בנושא ולסייע לקדם את הצעת החוק הזאת

יסמין פרידמן:  אני כבר הגשתי אותה לצד שותפים מהאופוזיציה, ואחרי שיחות עם משרדי הממשלה השונים, אין לי ספק שאפשר להגיע למתווה מוסכם

יסמין פרידמן:  86% מהישראלים תומכים בחקיקה הזאת

יסמין פרידמן:  בואו נגרום לזה לקרות ונפסיק את הסבל המיותר

יסמין פרידמן:  תודה

אמיר אוחנה: תודה לחברת הכנסת פרידמן

אמיר אוחנה:  יעלה ויבוא חבר הכנסת גלעד קריב, ואחריו – חברת הכנסת לימור סון הר מלך

גלעד קריב: אדוני היושב-ראש, אתמול בשעות אחר הצוהריים צייצה השרה גלית דיסטל אטבריאן ציוץ חריף ובוטה נגד מחנכת בבית הספר ליאו בק בחיפה

גלעד קריב:  לפני שבועות אחדים שלחה אותה המחנכת, מורה מצטיינת ומוערכת, מכתב פרדה אישי לכל אחד מתלמידיה

גלעד קריב:  באחד מהמכתבים כללה המורה, לצד פסקאות שבח רבות, פסקה אחת לא ראויה ובלתי מקובלת, העוסקת בהבדלי ההשקפות בינה לבין התלמיד בעניינים פוליטיים

גלעד קריב:      בעקבות זאת פנה התלמיד ישירות למורה וגם למנהל בית הספר, והוא התערב בעניין באופן מיידי

גלעד קריב:  המורה התנצלה עמוקות בפני התלמיד ושלחה לו מכתב חדש, אך לשרת ההסברה, התהליך הראוי של התנצלות ולקיחת אחריות לא העלה ולא הוריד

גלעד קריב:  אשת הסברה כמותה לא תפספס את ההזדמנות

גלית דיסטל אטבריאן: גלעד – – –     

גלעד קריב: התנהלות סדיסטית, רוח פשיסטית, רדודה מהתלמיד שלה, ביריונית, חסרת מסוגלות מנטלית, התעללות בתלמידים – אלה מקצת הדברים שהטיחה במורה

גלעד קריב:  כל אחד מהכינויים ומההשמצות מעידים, לצערי, על השרה ולא על המורה – –     

גלית דיסטל אטבריאן: – – –      

גלעד קריב: – – שלקחה אחריות והתנצלה על הטעות

גלעד קריב:       אשרי הדור שמוריו יודעים גם לחנך וגם להתנצל כשצריך

גלית דיסטל אטבריאן: – – –      

גלעד קריב: אבוי לדור ששרותיו מגדפות ומשמיצות

גלעד קריב:  אשרי הציבור שלא ייתן לאותם שרים ושרות להלך אימים על המורים והמורות של ילדינו

גלעד קריב:  לא יעזור לך

אמיר אוחנה: תעלה ותבוא כעת חברת הכנסת לימור סון הר מלך

גלעד קריב: – – –      

אמיר אוחנה: חבר הכנסת קריב

אמיר אוחנה:  חבר הכנסת קריב

גלעד קריב: כל הנאום שלי, דקה שלמה, השרה מפריעה לי – – –     

אמיר אוחנה: ממש לא נכון, וגם לא הפסקתי אותך כשתם הזמן

גלעד קריב: סליחה, לאורך כל הנאום

אמיר אוחנה: אם השרה תרצה גם להשיב בפורום אחר, אז אני אאפשר

אמיר אוחנה:  אני אאפשר

לימור סון הר-מלך: מצוין

לימור סון הר-מלך:  נאום קול המושתקים מס' 22

לימור סון הר-מלך:  אדוני היושב-ראש, כנסת נכבדה, ברגעים אלו מפונים לבית החולים כמה פצועים מפיגוע ירי בצפון השומרון

לימור סון הר-מלך:  אני מבקשת לשלוח להם איחולי רפואה שלמה

לימור סון הר-מלך:      בשבוע שעבר התרעתי מעל בימה זו על הסרת המחסומים סמוך לנקודת הפיגוע שבו נרצח מאיר תמרי, והיום שוב מתרחש אירוע, פיגוע, 150 מטר בלבד ממקום הפיגוע הקודם

לימור סון הר-מלך:  בשבוע שעבר סיפר לנו שר הביטחון על סדרי העדיפויות המעוותים שלו ביחס למדיניות המחסומים: קודם כול לרדוף אחרי נערי גבעות, ורק אחר כך – חייהם של התושבים

לימור סון הר-מלך:       בכל שבוע אני ניצבת כאן לזעוק את זעקת תושבי יהודה ושומרון ולהעלות על נס את שורת הפיגועים שיש מי שבאופן מגמתי דואג להשתיק

לימור סון הר-מלך:  לרוב מדובר בעשרות פיגועים שמסכנים את חייהם של עשרות אלפי תושבים וכמעט שהפכו שגרה אצל רבים מהם

לימור סון הר-מלך:  בכל שבוע אני מתפללת שזה יהיה הנאום האחרון שלי, שיגיע שבוע שבו אין פיגועים, אך לצערי, התקווה שלי מתבדה פעם אחר פעם

לימור סון הר-מלך:      בשבוע שעבר תושב הר ברכה שנסע לביתו דרך כפר המרצחים חווארה היה הקורבן התורן

לימור סון הר-מלך:  טרוריסט ירה לעברו לפחות 20 כדורים, שניים מתוכם פגעו ברכב, ובחסדי שמיים פספסו אותו בסנטימטרים בודדים

לימור סון הר-מלך:  שוב כיסא תינוק בתמונה והמחשבה הנוראה של מה יכול היה לקרות

לימור סון הר-מלך:  זהו אינו אירוע הטרור היחידי שהתרחש השבוע בחווארה

לימור סון הר-מלך:  ביום ראשון האחרון רכבים נרגמו באבנים סמוך לכיכר עינאבוס

לימור סון הר-מלך:  ואם אתם חושבים שמדובר בפיגוע הירי היחיד השבוע, אתם טועים

לימור סון הר-מלך:  ביום ראשון נמצא קליע סמוך לבית ברמת ממרא בקריית ארבע, שברוך השם לא פגע אף אחד

לימור סון הר-מלך:  ככל הנראה הוא נורה ביום שישי האחרון

לימור סון הר-מלך:       לכל טרוריסט יש את הגב שלו

לימור סון הר-מלך:  בדרך כלל אלה המשפחה והחברים שלו שמעודדים אותו לרצוח יהודים

לימור סון הר-מלך:  אבל בסוף השבוע האחרון נחצה קו נוסף, והגב של הטרוריסטים היה לא פחות מאשר חבר כנסת בכנסת ישראל

לימור סון הר-מלך:  בתיעוד ההזוי של העיתונאי יאיר לוי מחדרי חדרים נראה בחור צעיר אומר לעופר כסיף כי חבריו נהרגו בפיגוע טרור

אחמד טיבי: – – –      

לימור סון הר-מלך: כסיף, חבר במפלגת חד"ש, ענה לו: "בקרוב אצלך"

לימור סון הר-מלך:  בושה

לימור סון הר-מלך:  אין לתאר את רמת השפלות של האיש הזה

אחמד טיבי: – – –      

לימור סון הר-מלך: פניתי לוועדת האתיקה, ואני מקווה שהיא תנהג בו בחומרה הראויה

לימור סון הר-מלך:  אנחנו יכולים לדבר הרבה על תמיכה בטרור, אך כאשר התמיכה מגיעה מתוך הבית הזה, כבר לא נותרות מילים

לימור סון הר-מלך:      ובחזרה לטרור המושתק – מחובתנו כנבחרי ציבור ונציגי הימין בכנסת – –     

אחמד טיבי: – – –      

לימור סון הר-מלך: – – לדאוג שתושבי יהודה ושומרון והבקעה לא יופקרו בשטח ויקבלו מענה ביטחוני הולם, אחרת, אם חלילה יקרה משהו, לא נוכל לומר שידינו לא שפכו את הדם הזה

לימור סון הר-מלך:  תודה רבה

אמיר אוחנה: חבר הכנסת עופר כסיף יהיה הדובר הבא, והוא ירצה גם להשיב לחברת הכנסת סון הר מלך וגם לדבר על נושא נוסף

אמיר אוחנה:  בבקשה

עופר כסיף: תודה רבה, כבודו

עופר כסיף:  אני ארצה להתחיל בנושא נוסף

עופר כסיף:  אתמול, ביוזמתי, יחד עם הקואליציה למען בריאות תעסוקתית, התקיים כנס בנושא של המאבק בתאונות העבודה ולמען בריאות תעסוקתית

עופר כסיף:  רק השבוע נהרגו שני עובדים והיו עוד שני פצועים; אחד מהם ניצל לאחר החייאה – הוא כבר היה בלי דופק והיה על סף מוות

עופר כסיף:       המספרים שהובאו אתמול על ידי חוקרים הם מדהימים: 1,200 איש מתים בשנה מתחלואה תעסוקתית ותאונות עבודה

עופר כסיף:  בממוצע זה למעלה משלושה אנשים ליום – הרבה יותר מנפגעי והרוגי תאונות דרכים ואלימות

עופר כסיף:  100,000 עובדים חולים ונפצעים בעבודה שלהם מדי שנה

עופר כסיף:  למעלה מ-81 מיליארד שקלים, שהם 4% מהתוצר המקומי הגולמי, מוקדשים לשיקום הנזק ממחלות ותאונות תעסוקתיות בשנה

עופר כסיף:      אני קורא פה לכולם – גם יש לי הצעות חוק בנושא: בואו נתגייס

עופר כסיף:  זה לא עניין של ימין או שמאל, קואליציה או אופוזיציה

עופר כסיף:  בואו נתגייס ב-101 אחוז כדי להפסיק את מגפת תאונות העבודה והתחלואה התעסוקתית

עופר כסיף:  זה לא יכול להיות שארבע שנים אני מנסה להעביר חוק שאין לו נגזרות תקציביות, שכולו יצירת רשות לבטיחות תעסוקתית, ואני לא מצליח להעביר את זה

עופר כסיף:  זה לא יכול להיות

עופר כסיף:  אני פונה פה לכולם – לא צריכה להיות פה מחלוקת בנושא

עופר כסיף:      עכשיו, בתגובה למה שנאמר קודם: אז קודם כול, אני מציע לא לשקר, ואני מציע זאת לכולנו

עופר כסיף:  אני לא איכנס לנאום של חמש דקות, אבל רק שיהיה ברור שברגע שאתה נמצא תחת מתקפה פיזית, כשאומרים לך שיש עליך דין רודף ודינך למות ומתקרבים אליך בצורה מאיימת במשך 20 דקות – 20 דקות רדפו אחריי המתנחבלים האלה, עם יריקות, עם איומי מוות, עם קללות ועם תחושה אמיתית של איום כתוצאה מהתקרבות פיזית עד כדי התקפה ממש על היועץ שלי

עופר כסיף:      תיתנו לזה את תשומת הלב לפני שאתם מפריחים שקרים על מה אני אמרתי או לא אמרתי

עופר כסיף:  מה שאתם אומרים זה פי אלף יותר גרוע

עופר כסיף:  זאת שדיברה קודם יושבת בסיעה שתומכת במחיקה של כפרים שלמים

עופר כסיף:  היא, היא זו שמדברת על "איחולי מוות"? זאת שתומכת בגירוש של עם שלם? זאת שתומכת במחיקה של כפרים? אין גבול לציניות ולאירוניה?      טלו – ואת במיוחד, טלי קורה מבין עינייך

עופר כסיף:  תודה

אמיר אוחנה: תודה רבה

אמיר אוחנה:  יעלה ויבוא חבר הכנסת צבי ידידה סוכות, ואחריו – חברת הכנסת צגה מלקו

אמיר אוחנה:  בסוף השרה תשיב בהתאם לסעיף 51ב לתקנון הכנסת

צבי ידידיה סוכות: תודה רבה

צבי ידידיה סוכות:  אדוני היושב-ראש, אנחנו מתבשרים בשעות האחרונות על עוד פיגוע ירי בצפון השומרון

צבי ידידיה סוכות:  לצערי, אנחנו אחרי למעלה מ-85 פיגועי ירי שיוצאים מהאזור הזה במדינת ישראל

צבי ידידיה סוכות:  זה דבר שאנחנו לא יכולים להשלים איתו

צבי ידידיה סוכות:  הדבר הראשון שאנחנו כממשלה מחויבים אליו הוא קודם כול לשמור על הביטחון של האזרחים בישראל

צבי ידידיה סוכות:  לא יכול להיות שתושבים בצפון השומרון – בשבועיים האחרונים, מאז הפיגוע שבו נרצח מאיר תמרי, השם ייקום דמו, הם מפגינים בכל ערב

צבי ידידיה סוכות:  בכל ערב הם יוצאים להפגין כדי שהמקום הזה ייחסם, כדי שתהיה שם נוכחות יותר גבוהה וכדי שיהיה מבצע צבאי רחב בצפון השומרון

צבי ידידיה סוכות:       לא יכול להיות שאנחנו, כממשלת ימין שנבחרה כדי להחזיר את המשילות, להחזיר את הביטחון, עומדים במצב שבו תושבים מפגינים ומפגינים ומפגינים, ו-150 מטר מאיפה שנרצח תושב לפני שבועיים, היום נפצע מישהו ועוד כמה חיילים

צבי ידידיה סוכות:  הדבר הזה לא הגיוני

צבי ידידיה סוכות:  אנחנו נבחרנו כדי לספק ביטחון, וזאת המחויבות שלנו

צבי ידידיה סוכות:  אנחנו צריכים לעשות הכול, הכול, הכול, כדי שהממשלה תורה על מבצע צבאי רחב בצפון השומרון, כדי לשמור על החיים של התושבים

צבי ידידיה סוכות:  תודה רבה

אמיר אוחנה: תודה לחבר הכנסת סוכות

אמיר אוחנה:  תעלה ותבוא חברת הכנסת צגה מלקו

אמיר אוחנה:  לאחר מכן, בהתאם לתקנון הכנסת, תשיב, במסגרת זמן של עד חמש דקות, השרה גלית דיסטל אטבריאן

אמיר אוחנה:  בבקשה

צגה מלקו: אדוני היושב-ראש, בדרך כלל מקובל לדבר על גזענות, על האדם ועל הגוף הזה, אבל במדינתנו, הגזענות הכי מסוכנת היא גזענות ממוסדת במוסדות הממשלתיים

צגה מלקו:  לאחרונה נחשף סיפור של יוצאי אתיופיה שללא צורך, מיום היוולדם מקבלים חיסון לשחפת

צגה מלקו:  את הדבר הזה היו צריכים להפסיק מזמן

צגה מלקו:  פרופ' גרוטו הורה ב-2019 להפסיק את זה

צגה מלקו:  אין צורך

צגה מלקו:  הייתה תקופה שבאמת היו צריכים לתת את החיסון, לא רק לעולים מאתיופיה אלא גם לעולים מחבר המדינות, אבל עולים מחבר המדינות לא התבקשו, אף אחד לא שאל אותם; אותנו חיסנו, כי אי-אפשר לפספס, בגלל צבע עורנו

צגה מלקו:       כתוצאה מזה, מחר יש לנו דיון בוועדת הבריאות כדי לחשוף את הדבר הזה, להפסיק

צגה מלקו:  זאת לא פעם ראשונה

צגה מלקו:  הגזענות הממסדית פוגעת בקליטה שלנו, בשילוב שלנו

צגה מלקו:  אפילו הקהילה מפסיקה להאמין במוסדות האלה

צגה מלקו:  לכן מחר יש לנו דיון, ואני מאוד מעריכה את יושב-ראש ועדת הבריאות חבר הכנסת בוסו

צגה מלקו:  אני מזמינה את כל חבריי חברי הכנסת להגיע ולהשמיע את קולכם

צגה מלקו:  תודה רבה

אמיר אוחנה: תודה לחברת הכנסת צגה מלקו

אמיר אוחנה:  על פי סעיף 51(ב) לתקנון הכנסת, אני מזמין את השרה גלית דיסטל אטבריאן להשיב במסגרת זמן של עד חמש דקות

אמיר אוחנה:  בבקשה, גברתי

גלית דיסטל אטבריאן: תודה, אדוני היושב-ראש

גלית דיסטל אטבריאן:  הייתי רוצה להאמין שיש לפחות מכנה אחד משותף בינינו – ביני לבינך, גלעד – וזה שפוליטיקה חייבת לצאת מכיתות בית הספר

גלית דיסטל אטבריאן:  הייתי רוצה להאמין שבמקרה שבו מורה מרמזת על חוסר שיפוט מנטלי או חוסר כשירות מנטלי, וכשהיא רומזת לו במכתב: אני חוששת למצבך – בדיוק לשם היא הולכת, רק בגלל שהוא מעדיף את הרפורמה או כי יש לו ביקורת על בית המשפט העליון או כי יש לו ביקורת ימנית או אוריינטציה ימנית

גלית דיסטל אטבריאן:       הייתי רוצה שתבין שהמקרה הזה הוא לא אפיזודה אחת חולפת נוכח עולם חינוכי, גם בהשכלה הגבוהה וגם בבתי הספר התיכוניים, שבהם באמת אנחנו רואים שאין פוליטיזציה

גלית דיסטל אטבריאן:  אלא שיש

גלית דיסטל אטבריאן:  אני קיימתי ועידה כשהייתי חברת כנסת – זה הכנס הראשון שעשיתי בכנסת

גלית דיסטל אטבריאן:  זימנתי, בהודעה קטנה, סטודנטים – עזוב תלמידי תיכון – שיבואו ויספרו אם הם נרדפים על רקע האוריינטציה הפוליטית שלהם

גלית דיסטל אטבריאן:  רשימת ההמתנה, מספר הסטודנטים מכל המוסדות להשכלה גבוהה; זה המצב לאשורו היום גם במוסדות ההשכלה הגבוהה וגם בבתי הספר התיכוניים

גלית דיסטל אטבריאן:       המורים או המרצים מתקשים להבין דמוקרטיה פורמלית

גלית דיסטל אטבריאן:  דמוקרטיה פורמלית אומרת: אני יכול לאחוז במה שאני מאמין בו ולהאמין בו מקודקוד ראשי עד קצות ציפורני רגליי

גלית דיסטל אטבריאן:  הכול בסדר

גלית דיסטל אטבריאן:  אני עדיין יכול להכיל את העובדה שהצד השני בעל לגיטימציה מוחלטת לחשוב ולקיים אורח חיים אחר

גלית דיסטל אטבריאן:  מהרגע – וזה התחיל מהמחאה, הגביר מאז המחאה – שאתם צבעתם את הצד השני כרשע המוחלט, כרודנות המוחלטת, כאפלה – ותן לי לצטט: ככוחות החושך, כמכונת הרעל, כאנשים שמדרדרים את ישראל לגיהינום, כחורבן הבית – מהרגע שאתה עושה את הדבר הזה, זה טריק מנטלי מעולה, כי מאותו רגע, חובתך לסתום לו את הפה, חובתך להיות מודאג מאוד כמורה מול ילד בן 16 ולחשוש למצבו המנטלי

גלית דיסטל אטבריאן:  כי מי שחווה את הימין ככוחות אופל חייב להציל נערים בבית ספר תיכון מכוחות האופל האלה

גלית דיסטל אטבריאן:  זה חוסר אוריינטציה, זה ליקוי מאורות, וזה לא כוחות

גלית דיסטל אטבריאן:  מורה בוגרת, עם ניסיון – וזאת לא הייתה הפעם הראשונה של הגברת, ולא השנייה ולא השלישית, שבה היא החדירה את משנתה השמאלנית מול תלמידים שבאו מבתים אחרים; יותר מזה, מול ההורים של התלמידים האלה שגם להם, רחמנא ליצלן, יש אוריינטציה ימנית

גלית דיסטל אטבריאן:  הם מפקידים את היקר להם מכול בבית הספר, בכיתה, למורה, והם מצפים ממנה לשמור על יושרה; לשמור על החקירה האינטלקטואלית של הילד

גלית דיסטל אטבריאן:  אם הילד הזה, מתוך חקירתו – ומדובר במוסקט, שהוא ילד מדהים, מחונן

גלית דיסטל אטבריאן:  הלוואי עליי, כשאני עומדת כאן, להתנסח כמוהו כשהוא נושא הרצאות בתוכנית המחוננים שלו

גלית דיסטל אטבריאן:  היא דואגת למצבו המנטלי? למה? כי הוא בעד הרפורמה, יחד עם עוד 64 מנדטים?     המחשבה היא שההורים האלה מפקידים את היקר להם מכול בידי ידיים לא אחראיות, פשוט לא אחראיות

גלית דיסטל אטבריאן:  אני רוצה לומר לך, אני טובה במילים ואני טובה בטקסטים

גלית דיסטל אטבריאן:  כתבתי טקסטים למחייתי עד שהגעתי לכאן

גלית דיסטל אטבריאן:  ואני אומרת לך, גלעד, להביע חשש למצבו המדאיג של הילד זה לקחת בחור שמתפתח, שבונה את הביטחון שלו, את הביטחון האינטלקטואלי שלו, ולומר לו: אדוני, משהו אצלך לא בסדר

גלית דיסטל אטבריאן:  לא בחשיבה – מנטלית

גלית דיסטל אטבריאן:  זאת אומרת, אנחנו רואים פה חוסר סובלנות

גלית דיסטל אטבריאן:  אנחנו רואים פה אקט של בריונות – בריונות מנומסת, אבל בריונות מול ילד כזה

גלית דיסטל אטבריאן:  וזה לא הילד היחיד

גלית דיסטל אטבריאן:  מכל בתי הספר בארץ אני מקבלת לווטסאפ שלי הודעות מסטודנטים, הודעות מתלמידים

גלית דיסטל אטבריאן:  אנחנו מפרסמים את זה כל הזמן

גלית דיסטל אטבריאן:  לימין אסור לנשום; לשמאל מותר להתעמר בתלמידים

גלעד קריב:  – – –     

גלית דיסטל אטבריאן: אתה יודע שהיום סטודנטים ימנים מזייפים עבודות סמינריוניות כי הם יודעים שאם הם יגידו את האמת, יורידו להם ציון

גלית דיסטל אטבריאן:  גם אומרים להם את זה: נוריד לכם ציון

גלעד קריב: השרה דיסטל, העיקרון הזה חל גם בבתי הספר הממלכתיים-הדתיים, מה שאת מדברת?      

גלית דיסטל אטבריאן: לא

גלעד קריב: גם חרדים? שטויות

גלית דיסטל אטבריאן: לא

גלית דיסטל אטבריאן:  ואני אסביר לך למה

גלית דיסטל אטבריאן:  האקדמיה, האקדמיה, ברגע – גלעד, שאלת, אני עונה

אמיר אוחנה: חבר הכנסת קריב, אכן שאלת שאלה, והשרה משיבה

גלית דיסטל אטבריאן: האקדמיה והתקשורת אמורות להיות השופט בין שתי הקבוצות, אך מתפקדות כשחקניות של קבוצה אחת, ומה שמותר לשמאל ברוחב לב – אם הימין רק יצייץ, הוא יחטוף על הראש

גלית דיסטל אטבריאן:  כולנו יודעים

גלית דיסטל אטבריאן:  כולנו יודעים, גלעד, שאם המורה הזאת הייתה מורה ימנית, אם המורה הזאת הייתה מורה ימנית – –      

גלעד קריב: על מה את מדברת? על מה את מדברת?      

גלית דיסטל אטבריאן: – – והתלמיד היה תלמיד שמאלני, המכתב הסדיסטי שהיא כתבה לו היה פותח מהדורות

גלית דיסטל אטבריאן:  אתה יודע את זה, אני יודעת את זה, המליאה יודעת את זה

גלעד קריב: – – –     

גלית דיסטל אטבריאן: מה שמותר לכם, אסור לנו, כי אם אנחנו נעשה, זה יפתח מהדורות, והמורה הזאת לא הייתה יוצאת מהבית

גלית דיסטל אטבריאן:  מה קרה במקרה שלי? רק אני מהדהדת את זה, וינון מגל, ואולי עוד כמה אנשים; אולי עוד כמה אנשים בטוויטר

גלית דיסטל אטבריאן:  זה לא חצה את המהדורות

גלעד קריב: השרה דיסטל, השרה דיסטל, למה לא – – –     

גלית דיסטל אטבריאן: למה מכתב בוטה כזה של מורה שמאלנית לתלמיד ימני לא חצה מהדורות?     

גלעד קריב: השרה, למה לא כתבת – – –     

גלית דיסטל אטבריאן: יש לך ספק שזה היה פותח את החדשות ב-N12?      

גלעד קריב: היא התנצלה

גלית דיסטל אטבריאן: יש לך ספק שזה היה פותח את החדשות בערוץ 11? יש לך ספק שזה היה פותח את המהדורות ומאכלס 24 שעות של פאנלים בערוץ 13?     

גלעד קריב: – – – מה קורה בחינוך החרדי?     

גלית דיסטל אטבריאן: שם נעוצה הפריבילגיה שלכם, גלעד

גלעד קריב: לא, את טועה

גלית דיסטל אטבריאן: שם נעוצה הפריבילגיה – בזה שהשופט הוא שחקן בקבוצה שלכם

גלעד קריב: – – –     

גלית דיסטל אטבריאן: וכשאני חוטפת מזה, זה בסדר

גלית דיסטל אטבריאן:  אני בן אדם בגיר

גלעד קריב: למה את לא – – –     

אמיר אוחנה: חבר הכנסת קריב

גלית דיסטל אטבריאן: ילד בן 16 או 17 לא צריך לחטוף מזה

גלית דיסטל אטבריאן:  אתם הורגים פה אינטלקט

אמיר אוחנה: יש גם גבול של טעם טוב, חבר הכנסת קריב

אמיר אוחנה:  מספיק, מספיק

אמיר אוחנה:  חדל

גלעד קריב: מה לעשות – – –     

גלית דיסטל אטבריאן: אתם פוגעים פה באינטלקט, אתם פוגעים פה בחקרנות

גלית דיסטל אטבריאן:  אנשים שאמונים על השכלה פשוט באמת קוברים חקרנות, סקרנות, דעות אחרות

גלית דיסטל אטבריאן:  אפס יכולת להכיל פלורליזם

גלית דיסטל אטבריאן:  אפס יכולת

גלית דיסטל אטבריאן:  וזאת מגפה

גלעד קריב: – – –     

גלית דיסטל אטבריאן: אתה לא נותן לי

גלית דיסטל אטבריאן:  אדוני יושב-ראש הכנסת, אני לא מצליחה להוציא משפט אחד

אמיר אוחנה: חבר הכנסת קריב, אני קורא אותך בקריאה ראשונה

גלית דיסטל אטבריאן: התופעה הזאת של אנשי אקדמיה ואנשי חינוך שמרשים לעצמם להתעמר בתלמידים בעלי אוריינטציה ימנית היא פשיזם

גלית דיסטל אטבריאן:  זה הפשיזם

גלית דיסטל אטבריאן:  כך הוא נראה

גלית דיסטל אטבריאן:       ימות המשיח

גלית דיסטל אטבריאן:  השמאל המכיל, הסבלני, הנאור והפלורליסטי – –      

גלעד קריב: – – –     

אמיר אוחנה: חבר הכנסת קריב, קריאה שנייה

נעמה לזימי: – – –     

אמיר אוחנה: חברת הכנסת לזימי, קריאה ראשונה

גלית דיסטל אטבריאן: – – מביא את הפשיזם לתוך מוסדות ההשכלה על חשבון ילדים

גלית דיסטל אטבריאן:  זה לא כוחות, סליחה

אמיר אוחנה: תודה לשרה

אמיר אוחנה:       ורבותיי, במעבר חד, אנחנו עוברים – – –     

גלעד קריב: – – – היא דיברה עם המפקח המחוזי

גלעד קריב:  למה לא כתבת שהיא התנצלה – – –     

גלית דיסטל אטבריאן: – – –     

אמיר אוחנה: חבר הכנסת קריב, אני אצטרך להוציא אותך בשלב הזה?     

גלעד קריב: – – – מאחור, הכול בסדר – – –     

גלית דיסטל אטבריאן: – – – אתם אפילו לא – – –     

אמיר אוחנה: אולי תרצה, חבר הכנסת קריב, להישאר לכבד את חיילי מערך המילואים, שזה היום המיוחד שאנחנו מתחילים כרגע

גלעד קריב: אני – – – מכבד אותם כמי שעשה מילואים, להבדיל מחלק גדול משרי הממשלה שלכם

אמיר אוחנה: אז אתה גם יכול להישאר, אני עוד לא הוצאתי אותך

אמיר אוחנה:  אני עוד לא הוצאתי אותך, אבל אתה בוחר לצאת

אמיר אוחנה:  מאה אחוז

גלעד קריב: אני מכבד את חיילי המילואים בלעשות מילואים, לא בלדבר – – –         

אמיר אוחנה: אז הנושא הבא על סדר-היום, כאמור – יום ההוקרה למערך המילואים

אמיר אוחנה:  אני מזמין את חבר הכנסת משה טור פז לפתוח את היום המיוחד הזה

אמיר אוחנה:  בבקשה, חבר הכנסת טור פז

משה טור פז: אדוני היושב-ראש, חבריי חברי הכנסת, שר הביטחון יואב גלנט, ולפני הכול משרתות ומשרתי המילואים כאן ביציע, אנחנו מסיימים יום מילואים חשוב מאוד שהיה לי עונג להוביל יחד עם חבריי ראשי שדולת המילואים

משה טור פז:       ברשותכם, אני אשתף אתכם ברגע שאולי מספר את כל הסיפור

משה טור פז:  אני נוסע על גבי נגמ"ש לא ממוגן מלמעלה, רק שקי פק"ל שהוספנו

משה טור פז:  מבצע חומת מגן, מחנה הפליטים טול כרם

משה טור פז:  כמה שעות קודם לכן נהרג חייל מהפלוגה השכנה, אורן צלניק, זיכרונו לברכה, ואני וחבריי משמשים כסוג של פיתיון למחבלים שנמצאים שם בתוך המחנה

משה טור פז:  אורן, סמל המחלקה, מפקד על צוות צלפים בתוך "אלמנת קש"

משה טור פז:  הוא אומר לי: קינלי, תוריד את הראש

משה טור פז:  אני מוריד את הראש, ממש כאילו מתכופף בצריח

משה טור פז:  ארבעה קלעים וצלפים יורים; ארבעה מחבלים נופלים, נפגעים

משה טור פז:  את אחד מהם אנחנו גם אוספים מפינת המחנה, לוקחים אותו איתנו

משה טור פז:        כן, חבריי חברי הכנסת וחבריי למילואים, מילואים זה לא גבעת חלפון; מילואים זה לא "באנו לעשות חיים"

משה טור פז:  מילואים זה לקום ולצאת להגן על המדינה, לסכן את הנפש, ולפעמים גם למסור אותה

משה טור פז:       את דרגות הסגן-אלוף העניקו לי אשתי שלומית ושר הביטחון, שנמצא כאן, בכובעו אז כאלוף פיקוד דרום

משה טור פז:  בשנה ההיא עשיתי 101 ימי מילואים, וה-101 – רובם היו ימי עבודה

משה טור פז:  הייתי מנהל בית ספר

משה טור פז:  יותר מחצי שנה לא הייתי בבית הספר

משה טור פז:  באותם ימים הכנו את החיילים שלנו, אנשי המילואים, לעוד מבצע עופרת יצוקה, שרק הסתיים זמן קצר קודם לכן

משה טור פז:       פחות מ-1% מהחברה הישראלית הוא משרת מילואים פעיל, אבל אין אחווה נעלה מזו; אין משימה גדולה מזו

משה טור פז:  איש המילואים הוא לא איש פוליטי

משה טור פז:  לגביו לא צריכה להיות מחלוקת

משה טור פז:  מדובר בחובה, אבל מדובר בחובה שהיא זכות

משה טור פז:  במערכים רבים בצה"ל ובעת חירום שלושה מכל ארבעה חיילים יהיה איש מילואים או אשת מילואים, כי צריך לומר כאן שהחיילות במילואים הן כחמישית מהמערך – כך למדנו מדיוני כוח האדם שעשינו

משה טור פז:       ובכל רגע נתון, כאשר אתה יוצא למילואים, עובדים איתך אנשי הקבע

משה טור פז:  אמרתי פעם למח"ט שלי – זה היה עופר וינטר – כשהייתי מג"ד: אתה יודע מה ההבדל בינינו? שנינו עכשיו על מדים, אבל אצלך זו עבודה, ואצלי העבודה מחכה בבית ועל השולחן רק הולך ונערמים הדברים שאינני עושה

משה טור פז:  כי זה איש המילואים: כשהוא משרת, בבית יש משפחה, יש עבודה, יש חברה שלמה שהמשיכה הלאה

משה טור פז:       יום המילואים הזה הוא עוד אבן דרך בעבודה החשובה שהבית הזה עושה כדי לדאוג לאלה שנותנים את הכול יותר מכולם על מנת לשמור על המדינה היקרה שלנו

משה טור פז:  אין אחווה יקרה מזו

משה טור פז:  במקום הזה אין פוליטיקה

משה טור פז:       בשמי ובשם חבריי ראשי שדולת המילואים, בשמי ובשם הכנסת הזו, אני מצדיע לכם, נשות ואנשי המילואים, ואומר לכם תודה

משה טור פז:  אנחנו כאן בשבילכם

משה טור פז:  נמשיך לשרת אתכם

משה טור פז:  נמשיך גם לשרת במילואים ולעשות הכול על מנת שקודם כול תקבלו את ההוקרה שאתם ראויים לה, ושנית – תקבלו את התמורה על כל מה שאתם נותנים, ושלישית, וחשוב מכול – שתדע מדינת ישראל שהיא חייבת לכם את החשוב מכול

משה טור פז:  תודה רבה

ניסים ואטורי: תודה רבה

ניסים ואטורי:  חברת הכנסת נעמה לזימי, בבקשה

גלעד קריב: אדוני סגן היושב-ראש, היושב-ראש קודם דיבר על חשיבות ההשתתפות בדיון – – – אני לא רואה חברי סיעת הליכוד כאן

גלעד קריב:  יש פה יותר חברי אופוזיציה מקואליציה

גלעד קריב:  איפה שרי הממשלה – – – את חיילי המילואים? אולי כי חצי מהם לא עשו לא סדיר ולא מילואים

ניסים ואטורי: איפה אתה סופר? תקשיב, זה יום בלי ויכוחים

ניסים ואטורי:  חבר הכנסת גלעד קריב, תראה, קודם כול, אתה טועה, זה דבר ראשון

ניסים ואטורי:  דבר שני, עזוב את הוויכוחים בצד כרגע

ניסים ואטורי:  תעזבו את צה"ל, תעזבו את צה"ל בכל מה שקשור לפוליטיקה

ניסים ואטורי:  תודה רבה

גלעד קריב: אני מקבל את עצת היושב-ראש

נעמה לזימי: כבוד יו"ר ישיבה, כנסת נכבדה, שלום לכם, אורחינו חיילי וחיילות המילואים

נעמה לזימי:  כבוד גדול מאוד מאוד שאתם פה בכנסת

נעמה לזימי:  תודה לכם

נעמה לזימי:  זה מרגש אותי

נעמה לזימי:  מדינה מיוחדת היא ישראל, שבה צבא העם נשען בבסיסו לא רק על גיוס החובה אלא על חיילי וחיילות המילואים, שלצד החיים עצמם מתנדבים לשירות עבור ארצם

נעמה לזימי:       שירותי הצבאי כולו היה למען חיילי המילואים

נעמה לזימי:  הייתי מש"קית קישור ולאחר מכן קצינת קישור במשרד הביטחון, וכאשר עמדתי להשתחרר, התעקשתי לשרת במילואים

נעמה לזימי:  הגעתי לבקו"ם לשחרור, וחברה שלי רחלי, מקורס הקצינים, שהייתה זו שקלטה אותי בבקו"ם, אמרה לי: את ממשרד הביטחון וזה לפטור

נעמה לזימי:  התעקשתי שלא ייתכן

נעמה לזימי:  אני, שכל השירות הצבאי עסקתי במילואים, אשתחרר ולא אשרת במילואים? מפה לשם היא הבינה לליבי, וכך הגעתי להיות שלישה במילואים בפיקוד העורף, ואני גאה בזה מאוד, וחושבת שישראל מיוחדת בדיוק כמו שהיא הרבה בזכותכם

נעמה לזימי:       אני אוהבת את מערך המילואים

נעמה לזימי:  מופלאה בעיניי הנכונות הזו לעזוב הכול ולהיות שם עבור המדינה בכל משימה

נעמה לזימי:  מילואים בעיניי זה ערבות הדדית, זה שותפות גורל ותפיסה של אתוס משותף שעל כולנו לחלוק בו

נעמה לזימי:       כשהגעתי אל האקדמיה ונכנסתי להיות פעילה באגודת הסטודנטים, הייתי זו שיזמה לראשונה נקודות זכות על שירות מילואים פעיל באוניברסיטה בארץ, והגנתי על חיילי המילואים מאפליה במועדי ג' – היו ימים כאלה – ועמדתי לצד הסטודנטים משרתי המילואים בסוגיות שונות מול האקדמיה

נעמה לזימי:  הובלנו גם מהפכות

נעמה לזימי:  זה נראה אולי מובן מאליו, אבל סטודנטית, אב טרי או עצמאי שעוזבים את כל עולמם בצו מילואים, צריכים שנראה אותם ונעריך אותם

נעמה לזימי:       דווקא ימים אלו, שבהם חיילי המילואים הנלחמים על חזון רוח צה"ל, שבו המילה "דמוקרטיה" מוזכרת כמה וכמה פעמים, שאותו הם נשאו עליהם כל שנות שירותם, מותקפים וחוטפים גידופים – ואולי, גלעד, בגלל זה אנחנו לא רואים פה נוספים – ממש במקום הזה ומשולחן הממשלה, עלינו להצדיע להם – לכם, ולהודות לכם ולכן על השירות עבור המדינה, לא רק בצו רשמי אלא בצו אזרחי קריטי מאין כמותו, הצו לשמירה על הדמוקרטיה הישראלית

נעמה לזימי:      המילואימניקים והמילואימניקיות הם חלק מהישראליות והייחודיות שלנו כעם וכמדינה

נעמה לזימי:  בדרך כלל אנחנו מדברים ביום הזה על הצורך להרחיב זכויות או מענים

קריאה: – – –     

נעמה לזימי: סליחה

קריאה: – – –     

נעמה לזימי: אני רוצה לדבר על הבסיס, על החובה שלנו להוקיר ולזכור את תרומתם האדירה

נעמה לזימי:  עלינו לתקן את הרוח המבישה שנשבה פה בחודשים אלו כלפי מי שמתנדבים ומתנדבות בכל מצב וזמן עבור שמירה והגנה עלינו, ואני אומרת לכם מפה סליחה ותודה

נעמה לזימי:       אני אסיים בשירו של אביחי פרץ שנקרא "מילואים": "ילדים, אני יוצא למילואים / אבא בא, עכשיו הולך אל הצבא

נעמה לזימי:  // חשבתי מילואים זה כמו גבעת חלפון / הבנתי ששיקרו לי באימון הראשון

נעמה לזימי:  // יורד לדרום, פוגש ת'חברים / משאיר בצד עבודה, משפחה ולימודים

נעמה לזימי:  // חותם על נשק, עולה על מדים / מתעצבן ומקלל, אבל יוצא למילואים

נעמה לזימי:  // ילדים, אני יוצא למילואי ם/ אבא בא, עכשיו הולך אל הצבא

נעמה לזימי:  // כל פעם לקצין אני נשבע / זו פעם אחרונה שאני בא / עד מתי שמירות מארבים / עוד רגע אני בן ארבעים // נשבר לי כבר הגב מכל האימונים / בוכה ומתלונן אבל יוצא למילואים // ילדים, אני יוצא למילואים / אבא בא, עכשיו הולך אל הצבא

נעמה לזימי:  // ילדים, אני יוצא למילואים

נעמה לזימי:  / אבא בא, עכשיו הולך אל הצבא

נעמה לזימי:  // פתאום פורצת מלחמה / שוב ישראל בחרדה

נעמה לזימי:  / אצלו המדינה קרוב ללב / גם אם הוא בחו"ל הוא מתייצב

נעמה לזימי:  / חיבוק אחרון לאישה ולילדים, / נושא תפילה בלב ויוצא למילואים

נעמה לזימי:  // ילדים, אני יוצא למילואים / אבא בא, עכשיו הולך אל הצבא"

נעמה לזימי:       תודה, תודה לכם

נעמה לזימי:  הכבוד הוא שלנו

נעמה לזימי:  תודה

ניסים ואטורי: תודה רבה לך

ניסים ואטורי:  חבר הכנסת אלון שוסטר, בבקשה

אלון שוסטר: כבוד היושב-ראש, שר הביטחון, כנסת נכבדה, משרתות ומשרתי מילואים, "כל העם במילואים, רק בישראל", כך שרה להקת חיל הים לפני למעלה מ-50 שנה

אלון שוסטר:  השיר התמים מבטא עבורנו את השינוי העצום שעברה החברה הישראלית ועבר צה"ל בשני הדורות שחלפו

אלון שוסטר:       בישראל 2023 לא כולם מתגייסים לצה"ל בכלל

אלון שוסטר:  כיום בוודאי לא כל העם במילואים; רחוק מאוד מזה

אלון שוסטר:  בינינו, גם בין המילואימניקים הרשומים, לא כולם, ממש לא כולם, מבצעים שירות מילואים פעיל במשך, נגיד, 20 שנה לפחות, כפי שהיה מקובל בישראל הצעירה

אלון שוסטר:  זאת ועוד, יותר ויותר נשמעת במחוזותינו הקריאה לכיוון צבא מקצועי סדיר במקום עקרון צבא העם, המבוסס על שירות חובה

אלון שוסטר:  יותר ויותר מרימים ידיים מהציפייה שצה"ל ושאר כוחות הביטחון יהוו את כור ההיתוך של מדינת ישראל

אלון שוסטר:  הולכת ומוטמעת המחשבה לוותר על עיקר כוחות המילואים, הן בגלל היקפי הצבא הסדיר, הן בגלל הפגיעה המשקית והן בגלל הקושי הכספי לשאת בנטל האימון ושמירת הכשירות של יחידות המילואים המתמרנות, המגינות והמסייעות

אלון שוסטר:       אני סבור, בלי להיכנס לפרטים, שמעבר לצבא מקצועי וויתור על יחידות המילואים כעיקרון יהיו מהלך שגוי מן היסוד

אלון שוסטר:  הפוך, גוטה, הפוך

אלון שוסטר:  עלינו לחזק את עקרון שירות החובה ולכונן מתווה מוסכם וכולל לשירות ביטחוני, לאומי, קהילתי, אזרחי

אלון שוסטר:  זה חיוני לשימור מספר המגויסים לכוחות הביטחון, החירום, ההצלה, הקהילה והחסד, וזה חיוני לחוסנה של החברה הישראלית, ללכידותה ולתחושת השוויון וההוגנות שבתוכה

אלון שוסטר:  צבא המילואים הוא הכרח מבצעי

אלון שוסטר:  צבא המילואים חיוני בוודאי במערכי האוויר, העורף והמודיעין, אבל הוא בעל חשיבות אסטרטגית גם בעוצבות היבשתיות הגדולות

אלון שוסטר:       אבל אבוי, החברה הישראלית, בחלקים גדולים שלה, אינה מתגמלת ערכית את המילואימניקים והמילואימניקיות: המנהלים לא תמיד מפרגנים, המרצים מקשים לעיתים את ליבם, לא אחת בני הזוג מחמיצים פנים, והחברים, לא עלינו, לפעמים מגחכים

אלון שוסטר:  מה עושים? מנהיגים מהלך עקבי, משמעותי ואופטימי של תמיכה מוסרית, חברתית וחומרית במשרתי המילואים

אלון שוסטר:  כסגנו של גנץ, שר הביטחון הקודם, הונחיתי לתאם את עבודת הממשלה להוקרת המילואים

אלון שוסטר:  התחלנו במשימה, ועל הממשלה הנוכחית להמשיך במשנה מרץ, והיא אכן החלה

אלון שוסטר:  אני מאחל לשר הביטחון התמקדות והצלחה גדולה בתוכניות החשובות שגיבשת

אלון שוסטר:  יש לגבש תוכנית למשרתי המילואים, לבני המשפחה: סיוע כספי מגוון, הקלות רגולטוריות והטבות ייחודיות, כולל למשפחה

אלון שוסטר:       היום קיימנו, שדולת המילואים חוצת הגושים הפרלמנטריים, את יום מערך המילואים

אלון שוסטר:  מטרתנו ברורה: טפיחה על השכם של המגויסים, שבמשך שנים עוזבים משפחה, עבודה, תחביבים, חברים, תוכניות אישיות, ונחלצים להגנת שמי המדינה, חופיה ואדמתה

אלון שוסטר:  על הדרך הם פוגשים את שותפיהם לעם ישראל, ואלה לעיתים רבות האזרחים שמפגינים בהפגנה שמנגד, אבל החוויה המשותפת, ההכרח המבצעי והרעות שנוצרת הם הגורמים החשובים שמאפשרים לישראל המקוטבת להתנהל ללא ריסוק איברים גם ברבעון הרביעי לחייה כעם ריבוני

אלון שוסטר:       אדוני היושב-ראש, משימתנו פשוטה: לטעת במשרתי המילואים את התחושה שהם מתגייסים שוב ושוב מסיבה מצוינת

אלון שוסטר:  אנחנו זקוקים להם, והם זקוקים לתחושה שאנחנו גאים בהם

אלון שוסטר:  מי ייתן שנשכיל לנקוט בחודשים הבאים מדיניות נחושה של הוקרת חיילות וחיילי המילואים, וכל המקדים וכל המרבה הרי זה משובח

אלון שוסטר:  תודה

ניסים ואטורי: תודה רבה

ניסים ואטורי:       חבר הכנסת סימון מושיאשוילי, אני אתרגל את זה בבית

רון כץ: או ביאכטה, בספינה

ניסים ואטורי: לא יודע, בחיים לא שטתי

סימון מושיאשוילי: אדוני היושב-ראש, כנסת נכבדה, מכובדיי כולם, אני שמח לנאום היום בנושא החשוב, החשוב ביותר במדינת ישראל – מערך המילואים

סימון מושיאשוילי:  אין לי שירים – לא שאין, פשוט לא חיפשתי – אבל אני כן רוצה לנאום ולשתף אתכם בחוויה האישית שלי במילואים

סימון מושיאשוילי:       כאשר השתחררתי משירות סדיר בחיל הים, ששם שירתי, עברתי ללמוד משפטים באנגליה

סימון מושיאשוילי:  אני בטוח שכל מי ששירת בצה"ל והשתחרר לאחר שלוש שנות סדיר לא התגעגע כל כך בשנה הראשונה

סימון מושיאשוילי:  לאחר שנת לימודים אחת חזרתי לארץ – ארץ שרבים מרגישים כמותי שהיא ארץ שאין כמותה ואף אין דומה לה בעולם כולו

סימון מושיאשוילי:  לאחר נישואיי נקראתי למילואים

סימון מושיאשוילי:  קשה, קשה מאוד, אבל חמש דקות לאחר שאנחנו מגיעים לשם, פוגשים את החברים, ואין שמח כמו זה

סימון מושיאשוילי:       אני מבקש לומר לכם, בתחילת שנותיי כעורך דין ואף לפני זה, כשנקראתי פעם אחת למילואים בזמן ההתמחות שלי, אמרתי: ואו, פעם ראשונה אני שמח לצאת למילואים, אני בורח מהעבודה, אבל ברגע שפוגשים את החברים – אין כמו זה

סימון מושיאשוילי:  אני יודע שאני תורם, אני יודע שאני עוזר, ואני רוצה לומר לכם תודה, תודה רבה, תודה גדולה

סימון מושיאשוילי:  תודה לכולם

ניסים ואטורי: תודה רבה

ניסים ואטורי:  חבר הכנסת משה סולומון

ניסים ואטורי:  צריך לעשות מוזיקת רקע בזמן שאנשים עולים לדוכן

משה סולומון: אדוני היושב-ראש, כבוד שר הביטחון, חבריי חברי הכנסת, לצערנו, גם ביום חגיגי, יום ההוקרה למערך המילואים, אנחנו מתבשרים על פגיעה בשגרה כל כך כואבת, על עוד פיגוע בצפון השומרון

משה סולומון:  אנחנו רוצים לאחל מכאן החלמה מהירה לפצועים והצלחה מהירה לכוחות הביטחון בתפיסת המחבלים

משה סולומון:  זו תזכורת כמה חשוב מערך המילואים, כדי לשמור על איזושהי שגרה של ביטחון לאזרחי מדינת ישראל

משה סולומון:       יום ההוקרה הזה מעלה על נס את פועלו של מערך המילואים

משה סולומון:  היופי במערך הזה הוא הגיוון בו

משה סולומון:  כשעולות טענות על הקרע החברתי והציבורי, מגיע צו המילואים ומוכיח אחרת

משה סולומון:  כולנו מתייצבים לקריאתו, גברים ונשים, צעירים ומבוגרים, רווקים, בעלי משפחה, ימנים ושמאלנים, דתיים וחילונים

משה סולומון:       במהלך היום סקרו בפנינו את חשיבות מערך המילואים, וכך נחשפנו כי בסיסו של הצבא, המוכנות שלו בשגרה ובחירום, הוא מערך המילואים

משה סולומון:  המערך הזה, שביטחון המדינה תלוי בו, ראוי להוקרה ולסיוע כל יום ויום ולא רק ביום ההוקרה

משה סולומון:  אני קורא מכאן לחברי הבית: שימו את מערך המילואים מעל השיקולים הפוליטיים

משה סולומון:       אני רוצה לספר, אדוני היושב-ראש, סיפור אישי קצר שממחיש את המוכנות של מערך המילואים בשגרה

משה סולומון:  בשבת, לפני שנתיים, בזמן מבצע שומר חומות, ישבתי לסעודת שבת עם משפחתי ופתאום צלצל הטלפון, באמצע השבת: משה, תגיע למפקדת הנפה, נאמר לי בטלפון

משה סולומון:  זהו

משה סולומון:  ארבע מילים – לא נדרש יותר

משה סולומון:  מייד עזבתי את הכול, המשפחה, השבת, הקהילה, ויצאתי מייד להערכת מצב

משה סולומון:       אבל לא רק בזמן מלחמה – שירות המילואים מגיע גם ברגעים שלא חשבנו עליהם

משה סולומון:  140 ימי מילואים בשנה אחת היו לי בתקופת הקורונה כמג"ד בפיקוד העורף, בפיקוד על בתי מלון בקורונה, 140 ימים חשובים מאוד

משה סולומון:  זהו סיפור קטן

משה סולומון:  הסיפור הזה קרה וקורה פעמים רבות

משה סולומון:  הינה, יושבים כאן גם במליאה אנשים שעושים מילואים ימים רבים, ותודה לכם על כל זה

משה סולומון:  שוב, זהו סיפור קטן

משה סולומון:  הסיפור הזה קרה וקורה פעמים רבות

משה סולומון:  הסיפור הזה ממחיש את מה שחווים אנשי המילואים ואת המסירות שלהם לעשות הכול כדי לשמור על ביטחונם של אזרחי מדינת ישראל כולה

משה סולומון:       אך הסיפור הזה לא נגמר רק אצל משרתי המילואים, כי כשאנו מגיעים למילואים, אנו שומרים על הבית רחוק מהבית

משה סולומון:  המרחק מהבית, הפרדה ממנו, קשים, אך בעיתות שגרה, וביתר שאת בשעות חירום, דווקא בזמן הלחוץ הזה, משרתי המילואים יוצאים להגן על המדינה

משה סולומון:  תודה לכם, בני ובנות הזוג של משרתי המילואים, הילדים של משרתי המילואים

משה סולומון:  שלי ושלכם – שלהם הוא

משה סולומון:  תודה לכם

משה סולומון:  תמשיכו לעשות חיל למען המדינה כולה

ניסים ואטורי: תודה רבה

ניסים ואטורי:  חבר הכנסת יצחק קרויזר, בבקשה

יצחק קרויזר: אדוני היושב-ראש, אדוני השר, חבריי לשדולת המילואים, חברת הכנסת שרון ניר, חבר הכנסת קינלי טור פז, חבר הכנסת משה סולומון וחבר הכנסת אלון שוסטר, וכמובן מכובדיי, אנשי ובעיקר נשות מערך המילואים, האורחים החשובים, זכות עבורי להיות שותף היום יחד עם חבריי חברי שדולת המילואים בכנסת, כשציינו היום ביחד עם שר הביטחון והרמטכ"ל את יום ההצדעה לחיילי וחיילות מערך המילואים, ובעיקר להגיד לכם, בשם כולנו, בשם החברה הישראלית כולה, תודה

יצחק קרויזר:       זכיתי אני לשרת בשתי יחידות מילואים – אחת עם הצוות שלי מהסדיר, והשנייה כלוחם בכיתת הכוננות המושבית

יצחק קרויזר:  כמו שאתה מכיר, שנינו מהגולן, אז אתה מכיר את מערך כיתות הכוננות, אדוני היושב-ראש

יצחק קרויזר:  כולנו גדלנו על הערכים המשותפים של אתוס הצבא כצבא העם

יצחק קרויזר:  יצאנו מתוך כור ההיתוך של הצבא בתחושת שותפות קולקטיבית וערבות הדדית שכל כך מאפיינות אותנו כחברה

יצחק קרויזר:       אבל אני נוגע כאן בנקודה שלי, אישית, כואבת, והיא מצערת אותנו כחברי הכנסת, ובכך אולי איעזר בך, אדוני שר הביטחון, על כך שאיננו יכולים להמשיך ולשרת בשירות מילואים

יצחק קרויזר:  על כך פנינו אנחנו כולנו, אני וחבריי לשדולה, לבקש ולאפשר לנו להמשיך להיות חלק מאותה ערבות ההדדית, לא רק בכנסת, אלא גם כחלק ממערך המילואים

יצחק קרויזר:       חבריי לשדולת המילואים בכנסת ואנוכי שמנו לעצמנו למטרה להשתמש בכל הכלים הפרלמנטריים העומדים לרשותנו כדי לפעול, כדי להוקיר וכדי להיטיב את מעמדם של משרתי מערך המילואים, לא רק יום אחד בשנה, אלא להיות שותפים באמצעות הכלים שלנו ולפעול דרכם למתן תגמולים לחיילי מערך המילואים, שהם מלח הארץ, העילית והמובחרים של החברה הישראלית

יצחק קרויזר:  אנצל את זה ששר הביטחון נמצא פה כדי להודות באמת על כל העשייה שלך למען אנשי מערך המילואים, אם זה ההנחה בארנונה, מענק לקייטנות, הנחה בתשלומי חשמל, שזה חיזוק המעטפת המשפחתית, שהיא כל כך חשובה למי שיוצא לשירות המילואים

יצחק קרויזר:       שירות המילואים שאליו אתם משתייכים – משתייכים גם עובדי משכן הכנסת, שמשרתים במילואים מתוך אהבה ומסירות ותוך כדי הקרבה אישית של הקפאת כל אורח החיים

יצחק קרויזר:  שמים בצד הכול – מי שסטודנט, מי ששכיר, מי שעצמאי, מי שמעסיק לוחמים במילואים ואנשים שמשרתים במערך המילואים

יצחק קרויזר:  וכמו שכל מי שיוצא למילואים – בטח גם אתה, אדוני היושב-ראש, מכיר את זה שאיך שאתה יוצא למילואים, תמיד קורה איזה משהו בבית ואתה תקוע רחוק מהמשפחה

משה טור פז: ברור

יצחק קרויזר: ולכן, חיזוק למי שנשאר בבית, לבני ובנות הזוג, הוא חשוב מאוד

יצחק קרויזר:  ולכן, כמו שגם אמרתי בשדולה – ואני אחזור על זה גם כאן, במליאה – הגשתי היום הצעת חוק שהיא חשובה, שהיא מכירה תודה לגיבורים והגיבורות האמיתיים, בני הזוג ובנות הזוג ובעיקר הילדים שנשארים בבית

יצחק קרויזר:  ובאמת עליהם מוטל כל העומס – גם להיות לבד, אבל גם לחזק ולתמוך במי שיצא לשירות, לשירות המילואים, שהוא כה חשוב

יצחק קרויזר:  תיקון לחוק עבודת הנשים – ההצעה הזאת בעצם באה לתקן ולהכניס לכלל המערך את בנות ובני זוג, הזכאים בגין שירות בני זוגם בשירות מילואים פעיל, וכמו שאמרתי, בכך לחזק את הבסיס, את הבית

יצחק קרויזר:  אז עוד פעם, אני רוצה למסור תודה רבה לכם ולבנות הזוג

יצחק קרויזר:  בשמי ובשם כלל החברה הישראלית, אנחנו מצדיעים לכם

יצחק קרויזר:  תודה רבה

משה טור פז: תודה רבה

משה טור פז:  הדוברת הבאה, גם כן יושבת-ראש השדולה, חברת הכנסת שרון ניר, בבקשה

שרון ניר:  אדוני היושב-ראש, חבריי חברי הכנסת, שר הביטחון, אנשי ונשות המילואים היקרים, ביום המיוחד הזה אנחנו מצדיעים לכם, אנשי המילואים, על המחויבות, המסירות והנתינה האין-סופית

שרון ניר:  אתם בעיניי הדוגמה והמופת לערכים ולאתוס הציוני שעליו מושתתת מדינת ישראל

שרון ניר:  חיילי המילואים, אתם מהווים את עמוד התווך, את הכוח העיקרי בסדר הכוחות של הצבא

שרון ניר:  האדם יקר

שרון ניר:  צבא המילואים מורכב מאנשים מכל חלקי החברה הישראלית, אנשים שהשלימו את חובת השירות בגיל גיוס ובחרו להמשיך לשרת ולהתנדב במערכים השונים, לשמור על הכשירות לאורך שנים במסגרת תרגילים ואימונים, והחשוב מכול – לעמוד על המשמר ולהגן על המדינה בכל תרחיש מתוך תחושת שליחות עמוקה ואחריות גדולה

שרון ניר:       אנשי המילואים היקרים, אתם הלב הפועם של צה"ל

שרון ניר:  צה"ל הוא הצבא הכי מוסרי והכי חזק שיש, בראש ובראשונה בזכות האנשים שמשרתים בו; צבא שהחיילים המשרתים בו רואים בשירות לא רק חובה אזרחית אלא זכות עצומה ושליחות חשובה

שרון ניר:  בעת האחרונה אנחנו מזהים עליית מדרגה בכל הזירות – איראן מתקדמת בקצב שיא לפצצה גרעינית, ובעת הזאת יותר מתמיד עוצמתו של צה"ל טמונה באיכות ובמוטיבציה של האנשים שמשרתים בו

שרון ניר:  אתם, המילואימניקים, ראויים להערכה יום-יום, שעה-שעה, בזכות המחויבות העצומה שלכם, וזאת למרות המחירים הכבדים של חובת השירות במילואים – מחירים משפחתיים, מחירים כלכליים ועוד

שרון ניר:  אתם, אתם מלח הארץ, אתם ארץ ישראל היפה

שרון ניר:  המחויבות לחברים, ליחידה ולמשימה היא ערך עליון מבחינתכם, ואנחנו רואים זאת

שרון ניר:       השיח הפסול בימים אלו על חוק הגיוס מבחינת האפשרות למתן פטור גורף לאוכלוסייה שלמה מלבין בעיניי השתמטות, מנציח אי-שוויון ואפליה ופוגע אנושות בצבא העם – בצבא הסדיר ובצבא המילואים

שרון ניר:  אני סבורה שצריך לקבוע עיקרון פשוט וקל: אין זכויות בלי חובות

שרון ניר:  בזמנים מאתגרים כאלה המדינה שלנו צריכה מנהיגות חזקה ומאחדת שקובעת חובת שירות לכולם

שרון ניר:  לשמחתי, השבוע הוחלט לאשר שורה של הקלות והטבות למשרתי המילואים, בהובלתך, שר הביטחון – ההנחה המורחבת בארנונה, הנחה בחשמל, השתתפות בקייטנות, הטבות צרכנות, שתי נקודות אקדמיות לסטודנטים שמשרתים במילואים ועוד

שרון ניר:  כחברי כנסת אנחנו מחויבים לפעול למען המשאב האנושי החשוב ביותר של המדינה שלנו – האנשים שמגינים עליה

שרון ניר:  חובה זו מחייבת אותנו להפוך את ההוקרה למשרתי המילואים למעשים ולא רק לדיבורים

שרון ניר:       תודה לכם, חיילי המילואים בצה"ל

שרון ניר:  תודה על תרומתכם הבלתי-מעורערת

שרון ניר:  תודה על ההקרבה ועל השירות שלכם

שרון ניר:  אתם מעוררים השראה, ואנחנו נמשיך להילחם למען עתיד טוב יותר בחברה ישראלית חזקה יותר

שרון ניר:  תודה לכם

משה טור פז: תודה רבה

משה טור פז:  חבר הכנסת ניסים ואטורי, בבקשה

ניסים ואטורי: אדוני היושב-ראש, תודה שהחלפת אותי, קודם כול, כדי שאוכל לדבר

ניסים ואטורי:  אני חושב שזה יום חשוב מאוד, ערכי מאוד, וזה מה שמאחד את החברה שלנו כאן, בעיקר בכנסת ישראל

ניסים ואטורי:  אני רוצה להודות קודם כול לחברי וראשי השדולה

ניסים ואטורי:  חבל שאני לא איתכם ביחד

ניסים ואטורי:  אני חושב שחסר מישהו מהליכוד, אשמח שתצרפו אותי

ניסים ואטורי:       אני רוצה להגיד לכם, קודם כול, נאמרו פה דברים, ואני חייב להגיב עליהם

ניסים ואטורי:  אומרים: אנחנו עושים יותר צבא מאשר חברי הקואליציה – זה לא נכון, קודם כול

ניסים ואטורי:  ראוי בפרט להשאיר את הוויכוח הפוליטי מחוץ לעניין הזה לגמרי

ניסים ואטורי:  יש דברים שהם קדושים בישראל, יש דברים קדושים שאנו מכירים מבחינת הדת

ניסים ואטורי:  צה"ל קדוש; לא לגעת בצה"ל, לא מבחינה פוליטית, לא להכניס אותו לוויכוח בכלל

ניסים ואטורי:  כן מחאה, לא רפורמה, כן רפורמה – זה לא מעניין

ניסים ואטורי:  מי שדואג לביטחון ישראל, צריך להוציא את צה"ל מהוויכוח הזה

ניסים ואטורי:  לא צריך להכניס את זה בכלל לעניין, זה לא העניין בכלל

ניסים ואטורי:  אנשים שמעודדים סרבנות – אני לא רוצה להיכנס לוויכוחים שהיו לי ביומיים האחרונים עם כמה אישים ציבוריים לשעבר

ניסים ואטורי:  לא להכניס את הוויכוח הזה לצה"ל

ניסים ואטורי:  אנשים שנמצאים פה ביציע לדעתי מרגשים את כולנו

ניסים ואטורי:  זה מה שמאחד את העם, ושאף אחד לא יעשה טובה

ניסים ואטורי:  מי שרוצה להתגייס לצה"ל – הוא צריך לשמוח על כך

ניסים ואטורי:  אנחנו עושים לו טובה שהוא מתגייס, אם אתם מדברים על אלה שלא מתגייסים

ניסים ואטורי:      עשיתי בדיקה, דרך אגב, סתם בהערה קטנה: חברי קואליציה עשו צבא יותר מאשר חברי אופוזיציה

ניסים ואטורי:  אז בואו נשאיר את זה בצד

ניסים ואטורי:  מי שרוצה, יש לי את המחקר אצלי בלשכה

ניסים ואטורי:  המלחמות בינינו, נשאיר אותן בצד

ניסים ואטורי:       חיילי המילואים ראויים לכל כבוד אפשרי

ניסים ואטורי:  הטבות – לתת להם כמה שיותר

ניסים ואטורי:  יש כמה הצעות חוק, שורת הצעות חוק שהגשתי שמיטיבות עם אנשי המילואים

ניסים ואטורי:  לא צריכים לחפש

ניסים ואטורי:  מי שלא עושה צבא, יש לו בעיה

ניסים ואטורי:  הוא פראייר

ניסים ואטורי:  הוא הפראייר, הוא המפסיד

ניסים ואטורי:  מי שלא רוצה להיות בצבא – לא צריך

ניסים ואטורי:  אני עשיתי צבא, אשתי עשתה צבא, עשיתי מילואים 20 שנה בפיקוד העורף – הייתי בחילוץ בחיל האוויר בסדיר

ניסים ואטורי:  גם על זה, דרך אגב, ערערו כל מיני עיתונאים, אז הייתי במסלול, חילצתי טייסים

ניסים ואטורי:  ואני חייב לציין את זה – כשבאו אליי טייסים ואמרו: תשמע, זה לא מתאים לנו, הרפורמה, אמרתי להם: תגידו רגע, כשלפיד היה ראש ממשלה, נתתי לכם להתרסק לתעלה? הרי חילצתי אתכם

ניסים ואטורי:  כך צריכים לפעול, אני מאמין, כולם – ימין, שמאל, לא משנה מי

ניסים ואטורי:  מי שנמצא במילואים, מי שנמצא בצבא, שש אלי קרב, ולא בגלל שאנחנו מחפשים מלחמה

ניסים ואטורי:  אנחנו רוצים שלום, אבל כולנו רוצים להיות אלה שיעשו את המשימה הזאת, משימה בהתנדבות שעושים – עוזבים את המשפחה, עוזבים את הילדים, מתגעגעים

ניסים ואטורי:       אבל עזבו רגע

ניסים ואטורי:  בשקט, שהנשים שלנו לא ישמעו אותנו, והגברים של נשים שעושות מילואים – מאוד כיף לנו במילואים

ניסים ואטורי:  אנחנו לא בורחים מהמשפחה, חס וחלילה, אנחנו אוהבים אותם, אבל כיף להיות בצבא, תודו

ניסים ואטורי:  כיף להיות במילואים

ניסים ואטורי:  אין כמו מילואים

ניסים ואטורי:  אתה גם משרת את המדינה, גם נהנה, גם פוגש את החבר'ה

ניסים ואטורי:  זה המקום הכי כיף

ניסים ואטורי:  זה הגרעין של עם ישראל, הצבא, ומי שלא רוצה להיות, פראייר

ניסים ואטורי:  הוא מפסיד

ניסים ואטורי:  אנחנו לא צריכים טובות של אף אחד

ניסים ואטורי:      אני רוצה להגיד לכם, קודם כול, אני מאוד גאה

ניסים ואטורי:  אני אבא גאה גם לילדים שמשרתים בצבא

ניסים ואטורי:  יש לי שלושה חיילים

ניסים ואטורי:  אחד כבר השתחרר מיחידה קרבית

ניסים ואטורי:  יש לי עוד ילדים – לא אציין כדי לא לטעות בלשוני, ויש לי ילד שעומד להתגייס

ניסים ואטורי:  ארבעה

ניסים ואטורי:  אשתי עשתה צבא

ניסים ואטורי:  אני חושב שהכבוד כולו שלנו

ניסים ואטורי:  אבל דבר אחד צריך לזכור: כולנו אחים – חרדים, חילונים, דתיים

ניסים ואטורי:  יש כאלה שהאמונה שלהם היא לא לעשות צבא

ניסים ואטורי:  שלא יעשו צבא

ניסים ואטורי:  אני חושב שהם מפסידים

ניסים ואטורי:  אבל אם זאת האמונה שלהם וטוב להם – ניתן יותר למי שעושה צבא

ניסים ואטורי:  אנשי מילואים צריכים לקבל יותר, כי זה העניין

ניסים ואטורי:      תדעו לכם עוד דבר אחד – אני מגיש הצעת חוק כרגע, אני עובד עליה, ומנסה להגיע להסכמה רחבה בבית הזה שמי שתורם למדינה, יקבל יותר

ניסים ואטורי:  הוא יקבל העדפות גם במשרות ציבוריות

ניסים ואטורי:  גם אם זה מוסלמי, נוצרי, שעושה צבא, הוא יקבל העדפה

ניסים ואטורי:  בהעדפה מתקנת צריך לתת לאנשים שתורמים למדינה

ניסים ואטורי:  כשאנחנו נדע להעדיף וכשכולם ידעו להעריך את הנושא הזה, אני חושב שנגיע למקום נכון יותר וטוב יותר

ניסים ואטורי:      קודם כול, אני רוצה להגיד לכם – שלום בין אחים

ניסים ואטורי:  יום המילואים הזה, לי הוא נותן דבר אחד – לזכור תמיד שאנחנו אחים

ניסים ואטורי:  כשאנחנו נפגשים בצבא זה לא מעניין אם אתה בעד רפורמה, נגד רפורמה

ניסים ואטורי:  אנחנו בעד מדינת ישראל

ניסים ואטורי:  כולנו אחים

ניסים ואטורי:  אני רוצה להגיד לכם, גם החברים שיושבים פה, יש לנו דעות שונות; הינה, אתם רואים, אנחנו לא חלוקים

ניסים ואטורי:  כולנו ביחד

ניסים ואטורי:  אני מציע לכל עם ישראל רגע לקחת אוויר, לקחת נשימה, לשתות כוס מים קרים ולזכור תמיד: אנחנו אחים

ניסים ואטורי:  יש לנו ויכוח פוליטי, אין לנו ויכוח מהותי

ניסים ואטורי:  תודה רבה לכם

ניסים ואטורי:  אוהב את כולכם

משה טור פז: תודה רבה

משה טור פז:  אחרון הדוברים לפני סיכום השר – חבר הכנסת אבי מעוז

אבי מעוז: אדוני היושב-ראש, אדוני שר הביטחון, משרתי המילואים, כנסת נכבדה, שמענו בחודשים האחרונים על כל מיני סוגי מחאות: מחאת ההייטקיסטים, בה"א הידיעה, כאילו ההייטק שייך למחנה מסוים, וכל ההייטקיסטים מתנגדים לתיקונים הנצרכים במערכת המשפט, אבל על פי סקר שפורסם לפני כשלושה חודשים בישראל היום, רוב מוחץ מההייטקיסטים לא מתכוונים להשתתף במחאה ומתנגדים לכך שהחברה שלהם תיקח חלק פעיל בה; מחאת הטייסים, שאיימו בסרבנות – הטייסים, בה"א הידיעה, כאילו חיל האוויר שלהם וכאילו כל הטייסים מוכנים לאיים בסיכון האינטרסים הביטחוניים של מדינת ישראל בניסיון לקדם את דעותיהם הפוליטיות

אבי מעוז:  מהבירור שהתקיים והתפרסם עלה שהמיעוט הזה לא מייצג את רוב הטייסים, ובטח שלא את רוב אנשי חיל האוויר; ומעל הכול – מחאת המילואימניקים, בה"א הידיעה, כמובן, כי כידוע, רק אנשי שמאל בעלי ביביפוביה עושים מילואים במדינת ישראל

אבי מעוז:       המציאות כמובן רחוקה מכך שנות אור

אבי מעוז:  בקיץ שעבר פורסמה כתבה מקיפה בעיתון דה-מרקר

אבי מעוז:  לפי הנתונים שהובאו בכתבה, מתוך כלל האוכלוסייה בגילאים הרלוונטיים, רק 17% מוגדרים כמשרתי מילואים, ו-4% בלבד מוגדרים כמשרתי מילואים פעילים

אבי מעוז:  לגבי אופי המשרתים נאמר שם שמי שמרכיב בעיקר את שדרת אנשי המילואים הם אנשי הפריפריה ובני הציונות הדתית, בדגש על מתיישבי יהודה ושומרון

שרון ניר: זה לא נכון

אבי מעוז: זה מה שפורסם

שרון ניר: היית מגיע לוועדות ומקשיב

משה טור פז: חברת הכנסת שרון ניר, תני לו, בבקשה

אבי מעוז: חברת הכנסת שרון ניר, מותר לי לדבר ולהביא מה שפורסם

אבי מעוז:       על פי פרופ' יגיל לוי, שמצוטט בכתבה – ואני מצטט – "המוטיבציה ללכת למילואים עומדת בסתירה לכך שהחברה הישראלית נהפכה לחברת שוק, שבה רווחיות, הישגיות, הכנסה גבוהה, צרכנות וחומריות עומדות במרכז ההוויה של המשפחה הישראלית"

אבי מעוז:       אז כשיאיר לפיד מסית על מיעוט המשרתים בצבא לעומת המשתמטים, לדבריו, ועל כך שרק הילדים שלו ושל חבריו יסכנו את חייהם, וכאשר ליברמן קורא לצאת למחות כי לדבריו – ואני מצטט – "צריך להבין שהוויכוח כרגע הוא לא בין שמאל לימין אלא בין אלו שמשרתים בצה"ל, עושים מילואים, עובדים ומשלמים מיסים, לבין משתמטים משיחיים" – עד כאן, סוף ציטוט

אבי מעוז:  הם כנראה לא מסתכלים סביבם ולא שמים לב איזו חמאה ענקית מרוחה להם ולחבריהם על הראש

אבי מעוז:      בתור מי ששירת בשירות מילואים קרבי עד גיל 50, כולל בתור אבא לעשרה ילדים וסבא לנכדים, אני מוחה נמרצות על הניכוס הלא-ראוי של תואר המילואימניקים על ידי מיעוט קטן מבין כלל המשרתים

אבי מעוז:  ראוי היה שמי שרוצה למחות, באופן דמוקרטי וחוקי, כמובן, יעשה זאת בלי לנצל את דרגותיו ואת שירות המילואים שלו

אבי מעוז:      ולגבי אחיי המשרתים, הגיע הזמן לשינוי משמעותי ביחסה של מדינת ישראל כלפיהם, ואני מברך על הצעדים המשמעותיים שהממשלה ושר הביטחון הכריזו עליהם

אבי מעוז:  כאשר חיילי מילואים מתייצבים לשירות, מן הראוי שהם יפגשו שם את כלל חלקי החברה

אבי מעוז:  הם אמורים לקבל את הציוד והתנאים הכי טובים שאפשר לתת להם, והאימון והתעסוקה שלהם חייבים להיות ממוצים כדי שהערך בוויתור על מה שהשאירו מאחור באזרחות יהיה ברור

אבי מעוז:  כאשר תלמיד ישיבה או סטודנט קם מלימודו ויוצא לשירות מילואים, החברה אמורה לשאת אותו על כפיים ולשדר כלפיו יחס של הערכה עצומה, אם לא הערצה

אבי מעוז:  כאשר שכיר או עצמאי עוזבים את מקום עבודתם או את העסק שלהם ויוצאים לבצע תעסוקה או אימון, הציבור בישראל אמור לבטא כיצד הוא מוקיר אותם, לא רק בכיסוי של המשכורת או ההכנסה הבסיסיות אלא הרבה מעבר לכך

אבי מעוז:  כאשר בעל משפחה עולה על מדים ואשתו נשארת בבית להתמודד לבד עם אתגרי שגרת הבית והמשפחה במקביל להמשך עבודתה, החברה אמורה להעניק לה את כל המעטפת והתמיכה האפשריים כדי להקל, ולו במעט, על ההתמודדות הזאת

אבי מעוז:       אני שמח לברך – – –     

שרון ניר: אני מקווה שאתה מתייחס גם לבעלת משפחה, גם לבעלת משפחה שעושה את זה

משה טור פז: חבריי, תנו בבקשה לסגן השר לסיים

שרון ניר: אם בעלת משפחה יוצאת ובעלה תומך בה, כדאי שתתייחס אליה

שרון ניר:  הן קיימות

משה טור פז: חברת הכנסת ניר, בבקשה

רון כץ: אבי, תדע שהדוברת שלי עכשיו קיבלה מצטיינת מילואים בכיפת ברזל

רון כץ:  גם נשים עוזבות בתים

שרון ניר: הן רק 18% מהאוכלוסייה

אבי מעוז: מצוין, גם, בוודאי

אבי מעוז:  בוודאי

משה טור פז: חבריי חברי הכנסת

שרון ניר: הינה, היא יושבת כאן, תסתכל, עם הבן שלה, אחת שמשרתת, ועוד אחת – –      

אבי מעוז: בוודאי

שרון ניר: – – ועוד אחת, ועוד אחת

שרון ניר:  הן לא שקופות

משה טור פז: סגן השר, אתה מוזמן לסיים

שרון ניר: הינה, ועוד אחת

אבי מעוז: אני שמח להיות חלק מהממשלה בהנהגת ראש הממשלה ושר הביטחון אשר מחזירה את צבא המילואים להיות באמת צבא העם

אבי מעוז:  תודה רבה

משה טור פז: תודה רבה

משה טור פז:  יסכם את הדיון ויתייחס לדברים חבר הכנסת יואב גלנט, שר הביטחון

הביטחון יואב גלנט: אדוני היושב-ראש, חבריי חברי הכנסת, אנשי המילואים שנמצאים איתנו, קהל נכבד, לאורך 75 שנות עצמאותה הייתה מדינת ישראל לפלא

הביטחון יואב גלנט:  אחרי אלפיים שנות גלות וכיסופים הפכנו את כמיהת הדורות למציאות חיה, הקמנו בית לאומי, יצרנו מדינה חזקה ופורצת דרך שאליה נישאות העיניים מכל קצוות תבל

הביטחון יואב גלנט:  היינו כחולמים

הביטחון יואב גלנט:       מאחורי היכולת להגשים, לבנות ולהפוך חלום בן אלפיים שנה למציאות ניצבים אנשים, אלה הנותנים ותורמים למען הכלל ועושים שלא על מנת לקבל תמורה

הביטחון יואב גלנט:  כל אחד מהם בתורו רואה עצמו חלק משרשרת הדורות הנמשכת

הביטחון יואב גלנט:  זוהי תמציתה של הישראליות

הביטחון יואב גלנט:  זה ייחודנו, זה סוד כוחנו, ועל כך גאוותנו

הביטחון יואב גלנט:       יום ההוקרה לאנשי המילואים משמעותי וחשוב בכל שנה, והשנה באופן מיוחד

הביטחון יואב גלנט:  אני מכיר ומוקיר את מערך המילואים

הביטחון יואב גלנט:  פיקדתי על אנשי מילואים לאורך עשרות שנים

הביטחון יואב גלנט:  הייתי מילואימניק בעצמי לפני כ-40 שנה במשך כשנתיים, מפקד צוות מילואים בשייטת 13

הביטחון יואב גלנט:  המילואימניקים הם אנשים ונשים שעזבו בית ומשפחה, ויתרו על לימודים, על עבודה, לפעמים על אירועים משפחתיים חשובים, ארזו תיק ובאו להגן על המדינה, מוכנים לעשות כל שנדרש ולסכן את חייהם, אם צריך

הביטחון יואב גלנט:  הנכונות שלהם להתייצב בכל עת שבה הם נקראים אל הדגל מבטאת את עוצמת המחויבות, האחווה והרעות

הביטחון יואב גלנט:  הברק שאני רואה בעיניהם בעת הסיורים, במפגשים, באימונים, בתדריכים לקראת פעילות מבצעית, מעיד על תחושת השליחות, האחריות, אהבת העם ואהבת הארץ

הביטחון יואב גלנט:       מאז ולאורך כל שנות שירותי הארוכות בצה"ל, והיום כשר הביטחון, אנשי המילואים הם בעיניי תמצית הישראליות היפה

הביטחון יואב גלנט:  מערך המילואים של ישראל הוא נכס ייחודי

הביטחון יואב גלנט:  אין ישראלי ממנו ואין ערכי ממנו

הביטחון יואב גלנט:  למערך המילואים, לכוחות המילואים, יש תפקיד מכריע בביטחון הלאומי שלנו

הביטחון יואב גלנט:  זהו אפוד המגן של ישראל, יחד עם המערך הסדיר; אלה הן הכתפיים שעליהן נשען ביטחונה של מדינת ישראל

הביטחון יואב גלנט:  אני אומר לכם כאן, מניסיוני בסדיר ובמילואים: אי-אפשר ללא מערך המילואים

הביטחון יואב גלנט:  ראינו זאת בכל המערכות שהיו לנו, בכל המבצעים, בביטחון השוטף, ולצערנו, גם בתשלום מחיר דמים כבד לאורך השנים

הביטחון יואב גלנט:       יתרה מזו, אם לא היה לנו את מערך המילואים, היינו צריכים להמציא אותו

הביטחון יואב גלנט:  זו החוליה החיונית והחשובה שמחברת בין צה"ל לבין החברה הישראלית כולה

הביטחון יואב גלנט:  זהו סמל לשותפות, לערבות הדדית, לחיבור חוצה מגזרים בתוך הצבא, ולמעשה, דוגמה לכל הציבור בישראל, שמתרחשת בתוך צה"ל, צבא העם

הביטחון יואב גלנט:  אנחנו תלויים ביחידות המילואים

הביטחון יואב גלנט:  לא נוכל לנצח בלי המילואים

הביטחון יואב גלנט:  לא נוכל להכריע את אויבינו במערכות הבאות בלי מערך המילואים

הביטחון יואב גלנט:       מדינת ישראל ניצבת בפני אתגרים ביטחוניים רבים

הביטחון יואב גלנט:  לשם כך אנחנו זקוקים לצבא מילואים כשיר, איכותי, חזק, זמין, מאומן ומיומן

הביטחון יואב גלנט:  כדי שזה יקרה בכל מצב ולנוכח כל עימות, אנו חייבים לטפל, ולהדגיש שלושה עקרונות: איש המילואים זכאי וחייב לקבל משימות ברורות לקראת מלחמה, וכמובן בשגרה; אנחנו חייבים להקנות לו את המשאבים על מנת לממש את המשימות; לבסוף, כל משרת מילואים זכאי ליחס הוגן ולתגמול ראוי

הביטחון יואב גלנט:  אם נתת את כל אלה לחייל המילואים, אז המערכת עובדת, הכול פועל

הביטחון יואב גלנט:  אנו חייבים להבטיח לאנשי המילואים, לילדים שלהם, להורים שלהם ולמשפחות שלהם כי ביום פקודה אנו שולחים אותם במוכנות מלאה

הביטחון יואב גלנט:  אנחנו צריכים לדעת שעשינו הכול למען מי שמוכן לעשות הכול בשבילנו

הביטחון יואב גלנט:  רק כך נוכל להכריע את המערכה הבאה

הביטחון יואב גלנט:       ובעניין אקטואלי, בשבוע האחרון עמלים בצה"ל על תחקור מעמיק של הפיגוע בגבול מצרים

הביטחון יואב גלנט:  מדובר באירוע קשה שלא היה צריך לקרות

הביטחון יואב גלנט:  חלק מעוצמתו של צה"ל היא יכולתו לתחקר, להפיק מסקנות ולקחים

הביטחון יואב גלנט:  כך חונכתי אני בצה"ל; כך חינכתי דורות

הביטחון יואב גלנט:  אני מאמין שתחקיר אמיתי, נוקב, שאינו מפחד להתעמת עם השאלות הקשות, הוא חובתנו לחללים, למשפחות, לחיילי צה"ל בסדיר ובמילואים המבצעים את משימותיהם וניצבים על המשמר גם בשעה זו

הביטחון יואב גלנט:  אני בטוח כי כל שרשרת הפיקוד של צה"ל מהרמטכ"ל ומטה תפעל לשם יישום המסקנות, ותיקון הכשלים שעלו בתחקיר כדי להבטיח שאירועים מסוג זה לא יתרחשו עוד

הביטחון יואב גלנט:       ובחזרה אל אנשי המילואים ואל התגמול

הביטחון יואב גלנט:  מאז כניסתי לתפקיד אני פועל יחד עם הרמטכ"ל רב-אלוף הרצי הלוי ויחד עם מנכ"ל המשרד האלוף במילואים אייל זמיר על מנת לתקן עוול היסטורי, ולתגמל כראוי את אנשי המילואים

הביטחון יואב גלנט:  מי שעושה יותר, מי שמוכן לתת יותר, ראוי שיקבל גם יותר, הרבה יותר

הביטחון יואב גלנט:  בישיבת הממשלה האחרונה, שבה הבאתי את הצעתי, אישרה הממשלה פה אחד את הצעתי לתת שורת הטבות חסרות תקדים לאנשי המילואים בשווי של כ-200 מיליון שקלים מתקציב מערכת הביטחון

הביטחון יואב גלנט:      מדובר בלא פחות מהגדלה דרמטית של פי 15

הביטחון יואב גלנט:  הסכום הקודם שננקט בידי הממשלה האחרונה לפנינו והממשלות שלפניה היה 15 מיליון שקל

הביטחון יואב גלנט:  הכפלנו אותו פי 15, ל-200 מיליון שקל

הביטחון יואב גלנט:  יש מספיק בשביל לתת לאנשי המילואים מתוך מערכת הביטחון, כי הם ראויים להכרה הזאת

אלון שוסטר: היה 30 – – –     

הביטחון יואב גלנט: מסכום התקציב שיוחד לנושא בהחלטת הממשלה הקודמת יצאנו והכפלנו – 15 כפול 15, כמעט 200 מיליון שקלים

הביטחון יואב גלנט:  המהלך יאפשר הגדלה והרחבה של הטבות בתחומים רבים, בין היתר בארנונה, בחשמל, סבסוד קייטנות לילדי משרתי המילואים והגדלה של עשרות מיליוני שקלים למועדון "בהצדעה", המעניק הטבות בתחומים שונים

הביטחון יואב גלנט:       חבריי חברי הכנסת, בחודשים האחרונים נפגשתי עם אנשי מילואים רבים

הביטחון יואב גלנט:  ראיתי את מיטב האנשים מכל קשת החברה הישראלית – ממקומות שונים, עם תפיסת עולם שונה, עם השקפה פוליטית שונה

הביטחון יואב גלנט:  כשהם לובשים את המדים, הם נכנסים מתחת לאלונקה, והם כולם פועלים כיד אחת, משאירים את הוויכוחים מאחור ומהווים את אגרוף הברזל של צה"ל למען עם ישראל ולמען מדינת ישראל

הביטחון יואב גלנט:  אנחנו כאן, בכנסת ישראל, נציגיהם מכל הרבדים ומכל שכבות הציבור

הביטחון יואב גלנט:  אני מוקיר, מעריך ומגבה את חיילי המילואים ללא קשר לתפיסת עולמם ולעמדותיהם הפוליטיות, ואני מצפה מאנשי המילואים שגם הם יותירו את הפוליטיקה והמחלוקות מחוץ לשירות ומחוץ למשימות

הביטחון יואב גלנט:  כל פגיעה במערך המילואים היא פגיעה בביטחון הלאומי של כולנו

הביטחון יואב גלנט:       בשם מערכת הביטחון אני מבקש להביע את תודתי ואת הערכתי לכלל משרתות ומשרתי המילואים בצה"ל על היותכם מופת ערכי, דוגמה אישית שאין שנייה לה במדינת ישראל

הביטחון יואב גלנט:  תודה אחרונה שמורה לבנות ולבני הזוג, לילדיהם ומשפחותיהם של אנשי המילואים, שהם חלק בלתי נפרד מהמערך הנפלא הזה

הביטחון יואב גלנט:  כאשר איש או אישה יוצאים לשירות מילואים, התא המשפחתי כולו נושא בעול

הביטחון יואב גלנט:       אנשי המילואים, חבריי לדרך, הטוב שבעם ישראל – אני מצדיע לכם

משה טור פז: תודה רבה לשר הביטחון

משה טור פז:  אנחנו חותמים בדברים אלה את ציון יום ההוקרה למערך המילואים

משה טור פז:  שוב, תודה רבה לאורחינו, אנשי המילואים

משה טור פז: אנחנו מציינים היום גם את היום לגיל הרך

משה טור פז:  נעבור עכשיו, לפי סדר-היום, לרשימת הדוברים

משה טור פז:  יוזמי הדיון הזה – הראשון שבהם הוא חברי חבר הכנסת רון כץ, שעוסק רבות בתחום הגיל הרך, בבקשה

רון כץ: תודה רבה, אדוני היושב-ראש

רון כץ:  חבריי חברי הכנסת, היום אנחנו מציינים את היום המיוחד לגיל הרך

רון כץ:  בישראל חיים כיום 550,000 פעוטות מגיל לידה ועד גיל שלוש, ורק כ-20,000 מתוכם לוקחים חלק מרכזי במערך הגיל הרך

רון כץ:  המרכזים הם רשת ביטחון מרכזית לפעוטות בקהילה – מרכזים שנותנים שירות במגוון תחומים: מרכזי טיפות החלב, הדרכות ההורים, חוגים, טיפולים פארה-רפואיים ועוד

רון כץ:       לפי מחקרים, עד גיל שלוש הילדים שלנו נמצאים בשלבי ההתפתחות החשובים בחייהם ואולי המרכזיים, אבל לצערי, במדינת ישראל עוד לא לקחו בעלות ואחריות אמיתית על כל מה שקשור לגיל הרך

רון כץ:  היום, במדינת ישראל יש מחסור אדיר של מרכזים ברשויות המקומיות, וכרגע יש לנו רק 100 מרכזים כאלה בכל המדינה – 100 מרכזים ל-550,000 פעוטות במדינת ישראל

רון כץ:  הורה שרוצה לקבל את השירות ממרכזי הגיל הרך, לרוב יצטרך לנסוע למקומות רחוקים מביתו כדי לקבל שירות כלשהו

רון כץ:  המחסור האדיר הזה מוביל פעוטות רבים להיות ללא מעטפת טיפולית וחינוכית

רון כץ:       אנחנו מקיימים על זה הרבה דיונים, ונמצא פה גם יושב-ראש ועדת החינוך של הכנסת

רון כץ:  היום קיימנו דיון על זה בוועדה לזכויות הילד, ואנחנו חייבים – קואליציה ואופוזיציה – לקחת אחריות, בשיתוף פעולה אמיתי יחד עם הרשויות המקומיות, ולפעול למערך לאומי שיפתח את התחום כיעד אמיתי של מדינת ישראל

רון כץ:       לא ייתכן שהמצב יימשך כך

רון כץ:  במצב היום יש יעד אמיתי שמפלה על רקע גיאוגרפי, והגיע הזמן לשנות את זה

רון כץ:  בממשלה הקודמת תחום הגיל הרך כולו היה במשרד הכלכלה – משרד שהקשר בינו לבין חינוך הוא מקרי בהחלט – ואני שמח שהיה לי חלק קטן בעזרה לשרת הכלכלה לשעבר, חברת הכנסת אורנה ברביבאי, שהחליטה מייד, ברגע שנכנסה לתפקיד, להעביר את הגוף הזה למשרד החינוך

רון כץ:  היא העבירה אותו למשרד החינוך כי היא הבינה שהרצף הפדגוגי מגיל לידה ועד סוף הרצף החינוכי הוא קריטי, וחייבים להשקיע בגיל הרך

רון כץ:       אנחנו נמצאים כרגע בשלבים שהמערכת כמעט על סף גסיסה

רון כץ:  אחד הצעדים החשובים ביותר שאנחנו יכולים לעשות הוא להחליט עכשיו על תקציב דחוף בקול קורא ובכל אמצעי אחר שמדינת ישראל והמשרדים הרלוונטיים יודעים לתת לרשויות המקומיות, כי בפועל, מי שבאמת מרים את הכפפה הזאת הוא הרשויות המקומיות

רון כץ:  אבל מה הבעיה? הבעיה היא שאם נבדוק באיזה רשויות זה עובד כמו שצריך, אז אני כנראה לא אפתיע אתכם – זה יהיה ברשויות שהדירוג הסוציו-אקונומי שלהן גבוה

רון כץ:  איפה זה לא יהיה קיים? איפה שאין כסף

רון כץ:  איפה שאין כסף, כנראה ראש הרשות יעדיף להשקיע בדברים קריטיים ליום-יום של העיר שלו

רון כץ:  הפער הזה הולך וגדל, והוא גדל מגיל לידה

רון כץ:  אז כשאנחנו מדברים פה על צמצום פערים ועל ניסיון אמיתי לחבר בין הפריפריה למרכז – ככה עושים את זה; מתחילים מהיום שהילד או הילדה נולדים ובונים את זה למעלה, בונים את זה הלאה

רון כץ:       אדוני היה מנהל מינהל החינוך בירושלים

רון כץ:  היום היה לנו דיון וקיבלנו נתונים גם על ירושלים, שכביכול נחשבת עיר חזקה

רון כץ:  יש שבעה מרכזים כאלה בכל העיר; במזרח העיר אין בכלל

רון כץ:  שתבינו, בתוך העיר יש שכונות שיקבלו הכול ויש שכונות שלא יקבלו כלום

רון כץ:  אז עכשיו תאר לעצמך מה קורה במדינה

רון כץ:  במדינה אתה תראה שבאזורים הכי חזקים יש הכול, ובאזורים החלשים אין כלום, והם גם לא יכולים לקבוע תורים, כי במקומות שהמרכזים קיימים, הם מאוד עמוסים

רון כץ:       מפה אני פונה גם ליושב-ראש ועדת החינוך: בוא נרים את זה יחד, כי הגיל הרך זה משהו שמדבר לכולם

רון כץ:  אין בו אופוזיציה, קואליציה; אין בו באמת פוליטיקה

רון כץ:  הגיע הזמן

רון כץ:  אני רואה שגם הזמן שלי הגיע – אני אסיים

רון כץ:  הגיע הזמן שאנחנו נעשה הרבה יותר למען הגיל הרך

רון כץ:  התחלנו לעשות פעולות אמיתיות

רון כץ:  יחד עם חברי יושב-ראש הקואליציה אופיר כץ העברתי את החוק שימנע העסקה של מי שהורשע או הואשם בהתעללות בחסרי ישע; אנחנו מקדמים את חוק המצלמות

רון כץ:  אנחנו מנסים לבנות מערך שלם, אבל זה לא מספיק

רון כץ:       אני רוצה גם לפנות לשר החינוך מכאן

רון כץ:  בתקציב המדינה משוריינים מיליארד שקלים לגיל הרך

רון כץ:  במיליארד שקלים אפשר לעשות קוסמטיקה, ואפילו לא קוסמטיקה רצינית

רון כץ:  אז אני באמת רוצה לקרוא מפה לשר החינוך ולמשרדים הרלוונטיים, משרד האוצר וכל המשרדים האחרים: תעצרו, תעשו חשיבה מחדש על מערכת החינוך במדינת ישראל, כי אם אנחנו נמשיך כך, מדינת ישראל כבר לא תהיה בירת ההייטק של העולם, והחינוך שלנו ילך ויידרדר עד לרמה שלא נוכל לתקן את זה יותר

רון כץ:  תודה רבה, אדוני

משה טור פז: תודה רבה

משה טור פז: לפני הדובר הבא – הודעה של סגנית מזכיר הכנסת

משה טור פז:  בבקשה

ראדה חסייסי: ברשות יושב-ראש הישיבה, אני מתכבדת להודיעכם, כי הונחו היום על שולחן הכנסת מסקנות ועדת החינוך, התרבות והספורט בעקבות דיון מהיר בהצעתם של חברי הכנסת חווה אתי עטייה, יוסף עטאונה, זאב אלקין, אימאן ח'טיב יאסין ומשה טור פז בנושא: הגנה על זכויות הסטודנט ושכר הלימוד בעת שביתות של סגל אקדמי או מקצועי באוניברסיטאות

ראדה חסייסי:  תודה

משה טור פז: תודה רבה

משה טור פז: הדובר הבא – יושב-ראש ועדת החינוך יוסף טייב, בבקשה

התרבות והספורט): אדוני היושב-ראש, גברתי השרה, חבריי חברי הכנסת, הגיל הרך הוא במידה רבה התקופה המעצבת ביותר בחייו של אדם

התרבות והספורט):  זו תקופה משמעותית מאוד להתפתחות הילד – חינוך לסדר-יום וערכים, מעטפת רגשית וחברתית אשר יוצרת את התשתית להמשך החיים

התרבות והספורט):  בשל כך, ישנה תמימות דעים בקרב אנשי חינוך, כלכלנים, אנשי מדע וחברה, שההשקעה בחינוך לגיל הרך היא ההשקעה האפקטיבית ביותר

התרבות והספורט):  היא נותנת לילד חינוך, ערכים והתפתחות, ובד בבד תורמת לצמצום פערים חברתיים ויציאת ההורים לשוק העבודה, אשר תורמת לצמיחת המשק ושגשוגו

התרבות והספורט):      ממשלת ישראל הנוכחית, שתנועת ש"ס כתנועה חברתית שותפה בכירה בה, יזמה והוציאה תוכנית להרחבת חוק חינוך חינם לילדי ישראל וגם לתינוקות ולפעוטות מתחת לגיל שלוש

התרבות והספורט):  זאת, נוסף לשיפור תנאי השכר של המטפלות, שנדון בוועדת החינוך שבראשותי

התרבות והספורט):  וברוך השם, התנאים שופרו במשמרות שלנו

התרבות והספורט):  אך אנחנו, אופוזיציה וקואליציה, עדיין בשאיפה ורצון כן לשיפור משמעותי ורחב יותר

התרבות והספורט):  אנו עושים זאת מתוך הערכה והוקרה למטפלות אשר אנו מפקידים בידיהן את היקר לנו במסירות ובאהבה יום-יום, שעה-שעה

התרבות והספורט):      החלטות חשובות אלו נובעות מתוך ראייה רחבה, מתוך ראייה חינוכית על אודות החשיבות של חינוך ילדי ישראל מייד אחר לידתם, כדי שיתחילו את הצעד הראשון בחייהם במקום שבו יקבלו את החינוך הטוב ביותר

התרבות והספורט):  המחנך מקנה לילד ערכים וסדר-יום מלא וגדוש בחומר למידה, בעבודות יצירה, המושתתים על מסורת, דרך ארץ, מידות טובות, לצד הרגלים טובים של חיי חברה תקינים

התרבות והספורט):  המסגרות הללו נותנות להורים מנוחה מהשגרה, נותנות להם אפשרות ליציאה לעבודה כאשר הם יודעים שבמעון יש מטפלות עם לב ונשמה שעברו קורס חינוכי מקצועי שבו קיבלו את הכלים הראויים לחינוך הילדים

התרבות והספורט):  בד בבד, העמקת הסבסוד באה מתוך רצון להקל את העול הכלכלי המוטל על כתפי ההורים הצעירים, שדואגים לחינוך טוב לילדיהם במסגרת חינוך מפוקחת, טובה וראויה

התרבות והספורט):       אני מבקש להודות לכל מפעילי מסגרות החינוך לגיל הרך; לצוות החינוכי אשר מקדיש את זמנו וכוחו לגדל את הילד של האחר, ועליו נאמר: "כל המלמד את בן חברו – – – כאילו ילדו"

התרבות והספורט):  אני רוצה להודות למטפלות, שבאמת לצערי לפעמים אנחנו שומעים עליהן דווקא כשקורה משהו, אבל רוב-רובן של המטפלות מסורות והן כאן כדי לחנך את ילדינו

התרבות והספורט):  אני שמח, חברי רון כץ וחברי אופיר כץ, על החוק שבאמת מתקדם בוועדה, על הצעת החוק למניעת העסקה

התרבות והספורט):  אני מקווה שבשבוע הקרוב הוא יהיה מוכן לקריאה שנייה ושלישית ונוכל באמת להביא אותו פה למליאה, ואין לי ספק שהוא יעבור פה אחד

רון כץ: הוא מתקדם בצורה באמת מרשימה

התרבות והספורט): נכון

התרבות והספורט):  אני רוצה באמת לומר, כי העלית פה כמה דברים

התרבות והספורט):  ישנן הרבה הצעות חוק בקנה שצריכים לקדם

התרבות והספורט):  אני מברך על היוזמה, ובאמת זה עבר למשרד החינוך, וחלק מהדברים עברו ממשרד הכלכלה, חלק ממשרד העבודה, ועוד חלק צריך לעבור ממשרד הרווחה

התרבות והספורט):  יש לי הצעת חוק בנושא, ואני בדין ודברים עם השר מרגי ועם השר קיש

התרבות והספורט):  אבל אני חושב שהגיע הזמן להקים מינהלת לגיל הרך במשרד החינוך

התרבות והספורט):  מספיק לטאטא

התרבות והספורט):  הכול מפוזר, הכול מפורד

התרבות והספורט):  כאן אני קורא גם לשר החינוך וגם לשרים אחרים: בואו יחד נקים את המינהלת הזאת

התרבות והספורט):  זו תהיה הבשורה הטובה ביותר גם למטפלות וגם לילדים

רון כץ: אני אגיד לך רק, יוסי, מה הבעיה

רון כץ:  היה אגף כזה שהמנהלת שלו התפטרה ביום שהמשרד התחלף וכל הצוות הלך

משה טור פז: נכון

משה טור פז:  זה בעצם שני אגפים שהופכים להיות מינהל, אבל צריכים את הסמכויות, את הכוח, את כוח האדם, הכול

התרבות והספורט): נכון

התרבות והספורט):  להעביר גם את התקציבים, גם את הסמכויות

ינון אזולאי: לנו אין בעיה להעביר סמכויות

רון כץ: אנחנו איתך

התרבות והספורט): אנחנו, הממשלה הזאת, בעניין סמכויות, מעבירה חופשי-חופשי

משה טור פז: אנחנו טובים בלהעביר, בדיוק

התרבות והספורט): רק לגבי זכות הדיבור, תצמצמו, כדי שנוכל לעבוד גם על דברים אחרים

משה טור פז: פחות, פחות

התרבות והספורט): תודה רבה

משה טור פז: תודה רבה

משה טור פז:  הדובר הבא – חבר הכנסת אליהו ברוכי, בבקשה

אליהו ברוכי: כבוד היושב-ראש, כבוד השרה, חבריי חברי הכנסת, את הדקות שעומדות לרשותי אני מבקש להקדיש לצוות העוסק בגיל הרך בכל ימות השנה

אליהו ברוכי:  לשון המשנה במסכת אבות: "הלומד ילד, למה הוא דומה" – "לדיו כתובה על נייר חדש"

אליהו ברוכי:  כשכותבים על נייר משומש, הכתב פחות קריא ופחות נשמר, וכשכותבים על נייר חדש, זה נשמר לדורות

אליהו ברוכי:  זיכרונות הילדות מלווים את חיינו יותר מכל זיכרון אחר

אליהו ברוכי:      אנחנו נוטים להתייחס לגיל הזה, הגיל הרך, כאל גיל חסר משמעות בעיצוב חיי הילדים שלנו

אליהו ברוכי:  צוות המעונות לא נקרא בפינו "הצוות החינוכי"; אנחנו קוראים להן מטפלות, אולי אפילו בייביסיטר, במובן מסוים, אבל האמת צריכה להיאמר: הן מחנכות, והתרומה שלהן תלווה את כל חייהם של התינוקות שעברו דרכן

אליהו ברוכי:       מצוקת ענף המעונות בישראל ידועה

אליהו ברוכי:  הענף, שבמישרין תורם הכי הרבה למשק בישראל – כי הרי אין לנו אפשרות להפעיל משק בלי מעונות יום – נמצא במאבק הישרדותי על המשך קיומו, והמאבק הזה לא מתחיל ונגמר בשאלה של תקציב

אליהו ברוכי:  ברור, הכסף הוא משמעותי כדי להציל את הענף, אבל בעומק יש פה מאבק תודעתי

אליהו ברוכי:  אנחנו חייבים לחשב מסלול מחדש בכל היחס שלנו כלפי העוסקות במלאכה

אליהו ברוכי:       תבדקו בבקשה מתי עבודת מטפלת במעונות יום עלתה לכותרות בישראל

אליהו ברוכי:  עצוב לומר, אבל בבדיקה קלה בגוגל אפשר לראות שזה כמעט תמיד בהקשר פלילי – זה רק כשמוצאים מטפלת מתעללת

אליהו ברוכי:  כך גם העיסוק שלנו כמחוקקים בנושא – העיסוק הוא סביב נושא המצלמות ועוד אמצעי בטיחות שיבטיחו להורים שהבייביסיטר לא תתנהג באופן חריג

אליהו ברוכי:  חלילה, אני לא מזלזל באמצעים האלה, הם חשובים, אבל הם רחוקים מלספר את הסיפור של המסירות של המחנכות – כן, מחנכות במעונות היום, המחנכות שמגדלות את ילדינו, ויחד עם זה נושאות על כתפיהן את המשק הישראלי כולו

אליהו ברוכי:  האם הן שם בגלל שהן בייביסיטר או שהן שם בגלל התפקיד החינוכי? כשנדע לענות אנחנו, פה, לעצמנו, את התשובה על השאלה המהותית הזו, נדע גם למצוא את מקורות המימון כדי שהן יוכלו להמשיך במלאכת הקודש שלהן

אליהו ברוכי:  תודה רבה

משה טור פז: תודה רבה

משה טור פז:  חברת הכנסת מיכל מרים וולדיגר – אינה נוכחת; חברת הכנסת לימור סון הר מלך – אינה נוכחת

משה טור פז:  חבר הכנסת עופר כסיף, בבקשה

עופר כסיף: ברוכי, תתכווץ קצת, זה בזבוז לכדורסל הישראלי, תאמין לי

עופר כסיף:       כבוד היושב-ראש, חברי הכנסת, גברתי השרה, לפי נתוני המועצה לשלום הילד בשנת 2021, 853,000 ילדים, שהם 28% משיעור הילדים וכמחצית מהילדים הערבים והחרדים, חיו בעוני

עופר כסיף:  ילד עני הוא ילד שהתפתחותו נפגעת, שבריאותו ורווחתו מצויים בסכנה תמידית, שהולך לישון וקם בבוקר רעב, שגם אם שפר עליו מזלו והצליח לצאת מהעוני, יישא עימו לעד את טראומת הרעב והמחסור

עופר כסיף:       כשיוקר המחיה מאמיר, כשהמשפחתונים המפוקחים קורסים ושובתים, הילדים סובלים

עופר כסיף:  15,000 תיקים פליליים נפתחו בגין עבירות נגד קטינים, אך כשהאלימות ברחובות משתוללת, כל הילדים הופכים לנפגעי עבירה

עופר כסיף:  לגדול בצל הפשיעה זה לגדול בצל טראומה מתמשכת והרגשה מתמדת של היעדר ביטחון, כפי שגילתה בת השלוש שנפצעה ביום חמישי האחרון מירי בכפר כנא

עופר כסיף:  לכן, כישלון הממשלה ושר הבט"ל לחסל את ארגוני הפשיעה ולמחות את מגפת האלימות הוא קודם כול כישלון בהגנה על ילדים רכים

עופר כסיף:       אך גם בין הילדים הרכים ישנם השקופים במיוחד, ילדים שלא רק סובלים מהזנחה מצד המדינה אלא גם מנחת זרועה האלימה; ילדים שסובלים ממשטר כיבוש, מפלישות לבתים באמצע הלילה של כוחות חמושים ואף ממוות לקול צהלות הפשיזם הגואה

עופר כסיף:  פחות מחבל לעתיד – כן ירבו, זו התגובה שקיבלתי ועוד עשרות דומות לה ואף קשות ממנה, לאחר שביקרתי החודש בבית החולים את הילד מוחמד תמימי בן השלוש, זיכרונו לברכה, שנורה בידי כוחות הכיבוש בנבי סאלח

עופר כסיף:       אך מוחמד תמימי אינו לבד

עופר כסיף:  לפי נתוני בצלם, מעל 330 ילדים פלסטינים מגיל אפס עד חמש "סוכלו" על ידי כוחות הכיבוש מאז שנת 2000

עופר כסיף:  למרבה החרפה, כנראה שרוב הציבור, לרבות רוב יושבי הבית הזה, מבקשים להתעלם מכך, אם לא להצדיק זאת במיני תירוצי הבל ועוול

עופר כסיף:  על אפכם ועל חמתכם אמשיך לזעוק את זעקת הילדים השקופים: את זעקתו של תמים מחמוד דאוד, בן חמש מרצועת עזה, שליבו נדם מאימה במהלך הפגזה אווירית על שכונת מגוריו; את זעקתה של אלאא קדום, בת החמש, ש"חוסלה" בירי אווירי בדמי ימיה בעת שהלכה ברחוב הסמוך לביתה – נזק אגבי, בשפה המכובסת, שאת כתמי הדם והבושה לעולם לא תוכל לכבס ולהסיר מעל מצפונה ישראל; את זעקת ילדי הכפר בדרום הר חברון שנאלצים להצטופף בקרוואן דל כבית ספר יסודי לאחר עוד חורבן וגירוש; את זעקתה של אסיל בת השבע, שהותקפה באבנים על ידי פורעי הטרור המתנחבלים בביקור עם משפחתה באדמתה; את בכיו של בן השמונה בבית אומר, שעשה במכנסיו באימה כשהצבא פלש לביתו, וכשאימו ביקשה לכסותו בשמיכה, החיילים איימו כי יירו בה

עופר כסיף:       "ילדים קטנים, ילדים גדולים, / ילדים טובים וילדים רעים, / את יודעת, אימא / כולנו ילדים של החיים", כתב שלום חנוך

עופר כסיף:  בואו נביא עבור הילדים כולם, יהודים וערבים, ישראלים ופלסטינים, חילונים, דתיים וחרדים, את השלום ואת הצדק החברתי, כדי שבאמת יהיו ילדים של החיים

עופר כסיף:  תודה

משה טור פז: תודה רבה

משה טור פז:  חברת לימור סון הר מלך, בבקשה

לימור סון הר-מלך: כבוד היושב-ראש, כנסת נכבדה, ראשית אני רוצה לברך את חבר הכנסת אליהו ברוכי על העלאת המודעות לנושא החשוב והיקר הזה, הגיל הרך

לימור סון הר-מלך:  היום אנחנו מעלים על נס את האוצרות שלנו, הדברים הכי יקרים לנו, הילדים שלנו

אליהו ברוכי: זה לא אני

לימור סון הר-מלך: אמרו לי שזה אתה

לימור סון הר-מלך:  אבל זאת מחמאה

לימור סון הר-מלך:  זה דווקא מאוד התאים לי אליך

משה טור פז: היא רצתה להביא גאולה

אליהו ברוכי: זה רון כץ

לימור סון הר-מלך: רון כץ? אז רון כץ

משה טור פז: אפשר לפרגן לו

לימור סון הר-מלך: אבל זה התאים לי, זה הסתדר

לימור סון הר-מלך:  תודה, מברכת את מי שצריך לברך, אם זה רון כץ או כל אחד אחר

לימור סון הר-מלך:       אנו מעלים על נס את האוצרות שלנו

לימור סון הר-מלך:  הדברים הכי יקרים, הכי חשובים לנו בעולם הזה אלה הילדים, שבאופן אבסורדי הם גם אלו שמקבלים פעם אחר פעם מעט מאוד מהחשיבות התקציבית

לימור סון הר-מלך:  בפתחו של הקיץ הקרב אני מבקשת שנזכור כי כמעט 1,000 ילדים נשכחו ברכב בעשור החולף, תופעה שקשה מאוד להסביר

לימור סון הר-מלך:  מתוככי הנפש עולה זעקה: כיצד ייתכן שהורים ישכחו למוות את היקר להם מכול? אך האמת היא שבאופן קצת אחר, כולנו שוכחים את ילדינו ואת ילדי הגיל הרך יום אחר יום

לימור סון הר-מלך:  ילדי הגיל הרך סובלים מהזנחה אשר אין לה מענה אמיתי, ואין הורה בישראל שלא קורס תחת העול הכלכלי הכרוך במציאת פתרון לילדים הרכים

לימור סון הר-מלך:       נניח שכבר הורים עשו את השיקולים הכלכליים והחליטו לשים את ילדם במעון, לעיתים אף נדרש מהם להמתין בתור עד שיתפנה עבורם מקום

לימור סון הר-מלך:  הורים רבים נדרשים לשנות את מקום מגוריהם על מנת למצוא מסגרת מותאמת לילדיהם

לימור סון הר-מלך:  אחרים נמצאים בחוסר ודאות לגבי עתידם התעסוקתי ובחרדה יום-יומית על מנת להצליח ברישום ילדם הרך

לימור סון הר-מלך:       אבל הכי מביך, וזה באמת הכי הכי מביך בכל הסיפור הזה, הוא שכר המטפלות הזעום והלא-מתגמל, אלו ששוקדות יומם ולילה על חינוך ילדינו, מלבישות, מחתלות, מחבקות, משגיחות, מפתחות את כישוריהם ואינן זוכות לשכר המגלם בתוכו את ההשקעה האדירה הכרוכה בעבודת הכפיים שלהן, ואף פחות מכך

לימור סון הר-מלך:  מדובר באירוע מביש, לא מוסרי, המזמן כוח אדם בתחלופה גבוהה, אשר לא מאפשרת התמקצעות משמעותית

לימור סון הר-מלך:       כאן עולה השאלה המתבקשת: אם תשלומי ההורים כל כך גבוהים ושכר המטפלות כל כך נמוך, לאן הולך הכסף? כולנו נדרשים ביום הזה לחשבון נפש כחברה

לימור סון הר-מלך:  ייתכן שהרשתות לוקחות לעצמן יותר רווחים מהמגיע להן; ייתכן כי המנגנון מנופח כל כך עד שאינו מאפשר שכר הולם לעובדות בפועל

לימור סון הר-מלך:  האם קיים עודף רגולציה בתחום? כי המעונות קורסים מהנטל הכלכלי הכרוך בדרישות הבטיחות, המזון, הבקרה והביטוחים היקרים

לימור סון הר-מלך:      אסור לנו לזנוח את ילדינו

לימור סון הר-מלך:  אסור לנו כחברה לשקוע במחשבה שלילדים שלנו זה לא יקרה

לימור סון הר-מלך:  מיותר להזכיר כי לגיל הרך ישנה גם חשיבות מכרעת להתפתחותו הרגשית והמנטלית של הילד בעתיד, כמו גם ליכולת המובילית שלו

לימור סון הר-מלך:  הפערים בישראל בין הפריפריה למרכז נפערים כבר בשלב החינוך שהילדים מקבלים

לימור סון הר-מלך:  בואו נשקיע באיכות הגיל הרך

לימור סון הר-מלך:  בואו נדאג לצוות מוכשר ואיכותי, ובעיקר מתוגמל ומוערך, גם בפריפריה החברתית

לימור סון הר-מלך:  בואו נדאג לעתיד ילדינו

לימור סון הר-מלך:  זה בידינו

לימור סון הר-מלך:  תודה רבה

ניסים ואטורי: תודה רבה

ניסים ואטורי:  אני מזמין את השרה גלית דיסטל אטבריאן לסכם בשם שר החינוך

גלית דיסטל אטבריאן: תודה רבה, אדוני היושב-ראש

גלית דיסטל אטבריאן:  את הדברים האלה אני אומרת בשם שר החינוך

גלית דיסטל אטבריאן:      ציון יום הגיל הרך בכנסת הוא הזדמנות נפלאה לחבק ולהוקיר את ילדי ישראל העושים את דרכם לראשונה במערכת החינוך במעונות היום, בפעוטונים ובגני הילדים, ואת הוריהם, שמוסרים את היקר להם מכול למשמרת, לרכישת מיומנויות ראשונות, להכיר חברים חדשים ולהשלים פדגוגית את החינוך שניתן להם בבית

גלית דיסטל אטבריאן:  מערכת החינוך בישראל, עם הסמכויות המוגדרות עבורה בחוק, עומדת על המשמרת כך שכל ילד וילדה יקבלו את הכלים, המיומנויות האישיות, החברתיות והפדגוגיות, וילמדו בסביבה מוגנת שתותאם באופן מיטבי לצורכיהם

גלית דיסטל אטבריאן:       לפני כחודשיים השיק שר החינוך את תוכנית חינוך חינם לגיל לידה עד שלוש, יחד עם ראש הממשלה בנימין נתניהו ושר האוצר בצלאל סמוטריץ', שתשפר את המענים לפעוטות, להורים ולמטפלות

גלית דיסטל אטבריאן:  במסגרת התוכנית עתידה המדינה להגדיל בהדרגה את הסבסוד שיינתן למעונות הסמל, וכן להגדיל את הטבות המס שיינתנו להורים עובדים; זאת, בהתאם לקריטריונים שייקבעו ביחס לזכאויות השונות

גלית דיסטל אטבריאן:  ההורים יזכו להקלה מיידית ביוקר המחיה באמצעות מתן שתי נקודות זיכוי לכל הורה, מענק של עד 940 שקלים בחודש לכל פעוט מגיל לידה ועד גיל שלוש, וכן יונהג מס הכנסה שלילי לזכאים בהתאם לקריטריונים שייקבעו

גלית דיסטל אטבריאן:       נשפר את איכות הטיפול במעונות המורשים באופן מיידי על ידי שיפור היחס בין מטפלות לפעוטות, נעלה את שכר המטפלות ונעדכן את התעריף המפוקח

גלית דיסטל אטבריאן:  נרחיב את מערך ההכשרה וההדרכה למטפלות, וכפועל יוצא מכך – גם את מערך הפיקוח והפדגוגיה למטפלות

גלית דיסטל אטבריאן:  נרחיב גם את מערך המעונות בהליך מדורג

גלית דיסטל אטבריאן:  במסגרת תוכנית רב-שנתית מקיפה נבנה אלפי כיתות חדשות ונסב מבנים קיימים

גלית דיסטל אטבריאן:  נסיר חסמים באמצעות הקלות באסדרה, נגדיל את הסבסוד שיינתן למעונות הסמל ונתמקד באזורי הביקוש

גלית דיסטל אטבריאן:       עם זאת, הדרך עוד ארוכה

גלית דיסטל אטבריאן:  בפני החינוך הרך עומדים עוד אתגרים רבים, אם בכל הנוגע להגדלת אחוז הילדים במעונות הסמל, אם בגידול במספר הילדים הצפויים להשתלב בחינוך המיוחד, בכל הנוגע לאתגרים שמזמן המחר בתחומי הפדגוגיה, הטכנולוגיה והבינה המלאכותית, וכן אתגרים נוספים

גלית דיסטל אטבריאן:       במערכת החינוך כולה – בחינוך הרגיל ובחינוך המיוחד – יש אנשי צוות נהדרים, גננות, מטפלות, סייעות, אנשי מקצוע ואנשי מטה, העושים לילות כימים בדאגה רבה לתת את המענים הפדגוגיים והרגשיים הדרושים להתפתחותם של הילדים בגיל הרך

גלית דיסטל אטבריאן:       לילדי הגיל הרך וההורים היקרים, שר החינוך יואב קיש מאחל – ואני לצידו, מאחלת גם כן – קיץ בטוח

גלית דיסטל אטבריאן:  מערכת החינוך מכינה עבורכם לשנת הלימודים תשפ"ד את המענים הטובים ביותר כדי שדור המחר של ישראל יזכה לנקודת הפתיחה הטובה ביותר

גלית דיסטל אטבריאן:  בברכה, שר החינוך יואב קיש

גלית דיסטל אטבריאן:  תודה רבה

ניסים ואטורי: תודה רבה

ניסים ואטורי: נעבור לנושא הבא – המלצת הוועדה המשותפת של ועדת החוץ והביטחון וועדת החוקה, חוק ומשפט בעניין הארכת תוקף ההכרזה על מצב חירום

ניסים ואטורי:  מציג – חבר הכנסת משריקי

יונתן מישרקי: אדוני היושב-ראש, כנסת נכבדה, אני מתכבד להציג בפני המליאה את המלצת הוועדה המשותפת לוועדת החוץ והביטחון ולוועדת החוקה, חוק ומשפט בעניין הכרזה על מצב חירום בהתאם לסעיף 69 לתקנון הכנסת

יונתן מישרקי:      סמוך לאחר הקמת המדינה הכריזה מועצת המדינה הזמנית על מצב חירום במדינה

יונתן מישרקי:  מצב חירום זה עדיין עומד בתוקפו

יונתן מישרקי:  ב-1996 נחקק חוק-יסוד: הממשלה, שקבע כי סמכות ההכרזה על מצב חירום תהיה בידי הכנסת, ביוזמתה או על פי הצעת הממשלה, וכי תוקף ההכרזה לא יעמוד על יותר משנה

יונתן מישרקי:  מאז האריכה הכנסת את תוקף ההכרזה מדי שנה או לתקופות קצרות יותר

יונתן מישרקי:      להכרזה יש שתי השלכות עיקריות

יונתן מישרקי:  ראשית, ההכרזה מקנה לממשלה סמכות להתקין תקנות שעת חירום, שבכוחן אף לגבור על חקיקת הכנסת, ותוקפן עד שלושה חודשים

יונתן מישרקי:  ההשלכה השנייה נובעת מנוהג שהיה קיים בעשורים הראשונים למדינה, שבמהלכם נחקקו חוקים וצווים שונים שנקבע בהם כי יעמדו בתוקף כל עוד ההכרזה על מצב חירום בתוקף

יונתן מישרקי:      באשר לתקנות שעת חירום, ככלל, בשני העשורים האחרונים מיעטה הממשלה להשתמש בסמכות החריגה שניתנה לה

יונתן מישרקי:  ואולם, עם פרוץ משבר הקורונה, שהיה מצב חירום פשוטו כמשמעו, התקינה הממשלה 38 תקנות שעת חירום

יונתן מישרקי:  חלק מתקנות שעת חירום אלה הוחלפו בהדרגה בחקיקה ראשית של הכנסת, ואחרות בוטלו או פקעו מאליהן

יונתן מישרקי:  כאשר החל גל האומיקרון בשנת 2021 הותקן סט בודד נוסף של תקנות, ופקע כעבור ארבעה ימים, ומאז לא השתמשה הממשלה בסמכותה זו

יונתן מישרקי:      כאמור, ההיבט השני של ההכרזה הוא החוקים והצווים השונים שההכרזה מקנה להם תוקף

יונתן מישרקי:  בחוקים ובצווים השונים נקבעו הסדרים חיוניים הן מבחינה ביטחונית והן מבחינה כלכלית

יונתן מישרקי:  אם הכנסת לא תשוב ותכריז על מצב חירום, הסדרים חיוניים אלה יפקעו

יונתן מישרקי:  בין היתר כוללים הסדרים אלה את חוק המעצרים המינהליים ואת החקיקה המסדירה תפיסת מקרקעין בשעת חירום

יונתן מישרקי:  לצידם יש גם צווים שהוצאו מכוח חוק הפיקוח על מצרכים ושירותים, שאף הוא חוק שתוקפו מותנה בהכרזה על מצב חירום

יונתן מישרקי:  אף שאין קשר ישיר בין הצווים לבין מצב החירום, עדיין יש בהם צורך, שכן הם מסדירים ענפים שונים במשק, כגון יהלומים, דבש ומעליות

יונתן מישרקי:      ב-2009 החלה הוועדה המשותפת – אני כבר מסיים, אדוני – לקיים פיקוח הדוק יותר על משרדי הממשלה, כדי להביא להחלפת החקיקה הזו בחקיקה שלא תהיה תלויה במצב חירום

יונתן מישרקי:  המאמץ המשותף של הוועדה המשותפת ושל משרדי הממשלה נשא פירות: אם ב-2009 היו בתוקף 174 חוקים וצווים שתוקפם תלוי בהכרזה על מצב חירום, הרי שכיום נותרו רק 19 כאלה

יונתן מישרקי:  הקצב בסדר, דניאל?     במהלך השנה האחרונה לא הוסדרו חוקים וצווים חדשים עקב התפזרות הכנסת העשרים-וארבע ועצירת מהלכי חקיקה שהחלו

יונתן מישרקי:  עם זאת, בכמה נושאים חלה התקדמות

יונתן מישרקי:  הצעת חוק להסדרת כוורות וייצור דבש, שחקיקתה תאפשר את החלפתו של צו אחד, אושרה בשבוע שעבר בקריאה הראשונה

יונתן מישרקי:  משרד הבריאות הפיץ לפני כשנה תזכיר חוק לתיקון פקודת הרוקחים במטרה להחליף צו אחר, ובדיון שקיימנו התבשרנו כי הצעת החוק צפויה להגיע לכנסת עד סוף כנס הקיץ

יונתן מישרקי:  המשרד להגנת הסביבה עדכן כי הצעת חוק נוספת, הצעת חוק הסדרת העיסוק בקרינה מייננת, שתחליף שני צווים, תובא אף היא לאישור הכנסת עד סוף כנס הקיץ

יונתן מישרקי:  בנוסף, משרד הכלכלה הפיץ במרץ האחרון את תזכיר חוק הפיקוח על ענף היהלומים ואבני החן במטרה להחליף צו נוסף

יונתן מישרקי:      הוועדה המשותפת תמשיך לעקוב אחר התקדמות החקיקה, הן בממשלה והן בכנסת, במטרה להביא לסיומה באופן שיאפשר את סיומו של מצב החירום

יונתן מישרקי:  כל עוד לא הסתיימה חקיקה זו, אין מנוס מלחזור ולהכריז על מצב חירום

יונתן מישרקי:  ועל כן החליטה הוועדה המשותפת להמליץ לכנסת להכריז על מצב חירום לתקופה של שנה נוספת, עד ליום ו' בסיוון התשפ"ד, 12 ביוני 2024

יונתן מישרקי:      אבקש מחברי הכנסת לאשר את המלצת הוועדה

יונתן מישרקי:  תודה רבה

ניסים ואטורי: תודה רבה

ניסים ואטורי:  רשימת הדוברים סגורה

ניסים ואטורי:  אני אקרא את רשימת הדוברים

ניסים ואטורי:  עאידה תומא סלימאן – אינה נוכחת; טטיאנה מזרסקי – אינה נוכחת; אימאן ח'טיב יאסין – אינה נוכחת; יוסף עטאונה – אינו נוכח; שרון ניר – אינה נוכחת

ניסים ואטורי:  עופר כסיף

עופר כסיף: היושב-ראש, חברי הכנסת, ההכרזה על מצב חירום היא דבר פסול ומנוגד למהות הדמוקרטיה

עופר כסיף:  על עובדת היסוד הזאת קיימת הסכמה רבתי

עופר כסיף:  מנחם בגין, למשל, עוד בזמנה של הכנסת הראשונה – – –     

ניסים ואטורי: תראה, יש עליי פיקוח צמוד של יושב-ראש ועדת האתיקה

ניסים ואטורי:  אני לחוץ

ניסים ואטורי:  הוא מסמן לי שקט

עופר כסיף: שמתי לב לחיוכים המסתוריים

ניסים ואטורי: הוא הזהיר אותי

ניסים ואטורי:  קיבלתי אזהרה מראש

עופר כסיף: על עובדת היסוד הזאת קיימת הסכמה רבתי

עופר כסיף:  מנחם בגין, למשל, עוד בזמנה של הכנסת הראשונה, כאיש אופוזיציה, השתמש בביטויים חריפים במיוחד נגד התקנות וקרא לבטלן

עופר כסיף:  כך הוא אמר: "תקנות אלו קובעות סמכות שרירותית מוחלטת לרשות המבצעת כלפי כל אזרח ואזרח – – – קיומן של תקנות אלו מעלה סימן שאלה מעל זכויות היסוד של כל אזרח בישראל

עופר כסיף:  וחופש שאול איננו חופש", אמר בגין

עופר כסיף:  ואני לא אזכיר לאיזה משטר הוא השווה את התקנות האלה, כי אז באמת ועדת האתיקה תיכנס שוב לעבודה

עופר כסיף:       בשנת 2021 קבע המכון הישראלי לדמוקרטיה כי מצב החירום הוא אחת האנומליות הגדולות של המשפט החוקתי בישראל, משום שהוא מעניק לממשלה סמכות להתקין תקנות שגוברות על חקיקה ראשית של הפרלמנט הריבון, בעיקר כשמדובר על מצב חירום שמתחדש פעם אחר פעם, ומהווה למעשה מצב חירום מתמיד, שבמסגרתו מתאפשרות עוולות דורסניות ורעות חלות כמו מעצר מינהלי

עופר כסיף:  כלומר, הצ'ק הפתוח שיש לממשלה, גם אם היא לא משתמשת בו, עצם האפשרות שניתנת לממשלה, הוא הפגם

עופר כסיף:  עם האנומליה הזאת חייבים לסיים

עופר כסיף:  אין דמוקרט שיכול להתנגד לזה

עופר כסיף: לכן אני קורא לחברי הבית, אלה שעדיין נותרו נאמנים באמת לדמוקרטיה, לזכויות אדם, להצביע נגד בקשת הממשלה להאריך, ולדרוש שהחוקים כאמור יועלו להצבעה ראשית או יימחקו בהקדם

עופר כסיף:  תודה

ניסים ואטורי: תודה רבה

ניסים ואטורי:  איימן עודה – אינו נוכח; אחמד טיבי – אינו נוכח; אבי מעוז – אינו נוכח; עודד פורר – אינו נוכח; גלעד קריב – אינו נוכח; יצחק פינדרוס – אינו נוכח; מיקי לוי – אינו נוכח

ניסים ואטורי:      אנחנו נעבור להצבעה

ניסים ואטורי:  ההצבעה תהיה שמית – אלקטרונית, ברור

ניסים ואטורי:  הצבעה

ניסים ואטורי:  אנחנו מצביעים על המלצת הוועדה המשותפת של ועדת החוץ והביטחון וועדת החוקה, חוק ומשפט בעניין הארכת תוקף ההכרזה על מצב חירום

ניסים ואטורי:  הצבעה

ניסים ואטורי: בעד המלצת הוועדה – 3 

ניסים ואטורי: נמנעים – אין 

ניסים ואטורי: בעד – שלושה, אחד נגד

ניסים ואטורי:  המלצת הוועדה המשותפת של ועדת החוץ והביטחון וועדת החוקה, חוק ומשפט בעניין הארכת תוקף ההכרזה על מצב חירום אושרה

ניסים ואטורי:      תם סדר-היום

ניסים ואטורי:  הישיבה הבאה תתקיים מחר, יום רביעי כ"ה בסיוון התשפ"ג, 14 ביוני 2023, בשעה 11:00

ניסים ואטורי:  ישיבה זו נעולה

ניסים ואטורי:  תודה רבה